Τηλεόραση στην Ελλάδα

Η **τηλεόραση στην Ελλάδα** ξεκίνησε για πρώτη φορά τη λειτουργία της το 1960 με πειραματικές εκπομπές που δεν μονιμοποιήθηκαν, ενώ το τακτικό πρόγραμμα ξεκίνησε από δημόσιο σταθμό του Εθνικού Ιδρύματος Ραδιοφωνίας και από την Τηλεόραση Ενόπλων Δυνάμεων το 1966. Κατά τη διάρκεια της Χούντας των Συνταγματαρχών παγιώθηκε η δομή του προγράμματος με ένα μείγμα ψυχαγωγίας και ενημέρωσης, η οποία ήταν λογοκριμένη. Ο κρατικός έλεγχος στην τηλεόραση διατηρήθηκε και στη μεταπολίτευση, οπότε η ενημέρωση ήταν περισσότερο ελεύθερη, αλλά όχι πάντα αντικειμενική.

Το 1989, ενώ είχαν αρχίσει να εκπέμπουν ιδιωτικοί ραδιοφωνικοί και τηλεοπτικοί σταθμοί, επιτράπηκε η λειτουργία των δεύτερων, οι οποίοι σταδιακά επικράτησαν σε τηλεθέαση και επιρροή και επιδόθηκαν σε έντονο ανταγωνισμό στον ενημερωτικό και στον ψυχαγωγικό τομέα. Το τηλεοπτικό τοπίο, στο οποίο κατά καιρούς λειτουργούσαν γύρω στα 150 κανάλια σε όλη τη χώρα, παραμένει άναρχο λόγω των καθυστερήσεων του κράτους να χορηγήσει μόνιμες άδειες.

Μέχρι το 2013 υπήρχαν τρία δημόσια δίκτυα, τα οποία σταμάτησαν να εκπέμπουν, όταν με απόφαση της κυβέρνησης Σαμαρά, έκλεισε η ΕΡΤ για να δημιουργηθεί εκ νέου μια νέα δημόσια εταιρεία, η ΝΕΡΙΤ· μέχρι να ξεκινήσει η τελευταία τη λειτουργία της, τον ρόλο του δημόσιου ραδιοτηλεοπτικού φορέα επιτελούσε η μεταβατική Δημόσια Τηλεόραση. Η ΕΡΤ επανασυστάθηκε το 2015 και λειτουργεί εκ νέου μέχρι σήμερα. Υπάρχουν ακόμα δεκάδες ιδιωτικά κανάλια, πανελλαδικής και τα περισσότερα περιφερειακής εμβέλειας. Στην Ελλάδα δεν υπάρχουν καλωδιακά δίκτυα, όμως κάποια ιδιωτικά και η ΕΡΤ εξέπεμπαν δορυφορικό πρόγραμμα, κυρίως για τους Έλληνες της διασποράς. Υπάρχουν ακόμη προσπάθειες για αποκλειστικά ιντερνετικό περιεχόμενο ή για ιντερνετικά κανάλια. Λόγω της οικονομικής κρίσης πολλά κανάλια έκλεισαν ή περιόρισαν σημαντικά τις δραστηριότητές τους.

Στον τομέα του προγράμματος, τα ιδιωτικά δίκτυα ακολουθούν την καθιερωμένη διάκριση μεταξύ ενημέρωσης και ψυχαγωγίας, δίχως σταθερή αναλογία, ενώ τα δημόσια δίκτυα δίνουν έμφαση σε πολιτισμό και εκπαίδευση. Στην ιστορία της ελληνικής τηλεόρασης παρήχθησαν εκατοντάδες σίριαλ, τηλεταινίες και θεατρικά έργα όπως και πολλά ενημερωτικά και ψυχαγωγικά προγράμματα με σημαντική επίδραση στο κοινό. Λόγω της οικονομικής κρίσης κυριαρχούν οι ξένες σειρές και οι επαναλήψεις παλαιών ελληνικών σίριαλ.

Η ελληνική τηλεόραση γενικότερα κατά καιρούς έχει κατηγορηθεί για έλλειψη αντικειμενικότητας στον ενημερωτικό τομέα εξαιτίας της χειραγώγησης των δημόσιων δικτύων από τις μεταπολιτευτικές κυβερνήσεις και εξαιτίας του ότι τα ιδιωτικά δίκτυα προβάλλουν τα επιχειρηματικά ή πολιτικά συμφέροντα των ιδιοκτητών τους. Τα ιδιωτικά κανάλια έχουν ακόμη επικριθεί, πολλές φορές, για το χαμηλής ποιότητας πρόγραμμα στον ψυχαγωγικό και τον ενημερωτικό τομέα.

Το νομικό πλαίσιο είναι σαφέστερο για τα δημόσια δίκτυα, σε αντίθεση με τα μη δημόσια που εξακολουθούν να μην έχουν άδειες εκπομπής όπως σε άλλες χώρες. Το κράτος ρυθμίζει τα ραδιοτηλεοπτικά ζητήματα μέσα από ανεξάρτητη, συνταγματικά κατοχυρωμένη αρχή, το Εθνικό Συμβούλιο Ραδιοτηλεόρασης, που ιδρύθηκε το 1989.

## Ιστορία της τηλεόρασης στην Ελλάδα
### Πρώτες πειραματικές προσπάθειες (ως το 1966)
Μετά τον Δεύτερο Παγκόσμιο Πόλεμο η χρήση της τηλεόρασης σαν μέσο ψυχαγωγίας και ενημέρωσης γενικεύτηκε στον δυτικό κόσμο, είτε κάτω από την κρατική επίβλεψη, όπως στη Βρετανία με το BBC, είτε κάτω από την ιδιωτική πρωτοβουλία και λειτουργία, όπως στις ΗΠΑ με το NBC. Στην Ελλάδα, αντίθετα, το πολιτικό κλίμα με το τέλος του πολέμου και αργότερα του εμφυλίου αλλά και η κακή οικονομική κατάσταση, εμπόδισαν την ανάπτυξη της τηλεόρασης, την οποία οι πολιτικοί (κυβέρνηση και αντιπολίτευση) δεν ήθελαν, για δικούς τους λόγους. Τα νοικοκυριά δεν μπορούσαν να αντέξουν το κόστος αγοράς των συσκευών, ενώ δεν την έβλεπαν θετικά ούτε οι εκδότες, ούτε και οι κινηματογραφικές επιχειρήσεις. Πάντως η βελτίωση των συνθηκών προς το τέλος της δεκαετίας του 1950 και η σταδιακή εξοικείωση των Ελλήνων με το νέο μέσο έφεραν ξανά το θέμα στο προσκήνιο αλλά οι προσπάθειες να συσταθεί ένα τηλεοπτικό δίκτυο δεν είχαν αποτέλεσμα. Στη δεκαετία του 1950 έγιναν τέσσερις διαγωνισμοί για την ανάπτυξη τηλεόρασης (1952, 1955, 1958, 1959), που ακυρώθηκαν, ενώ και η Αεροπορία είχε πειραματιστεί με μικρής κλίμακας εκπομπές χωρίς συνέχεια.

Ο πρώτος πειραματικός τηλεοπτικός σταθμός λειτούργησε από τη ΔΕΗ με αρκετές τεχνικές δυσκολίες τον Σεπτέμβριο του 1960 στη Θεσσαλονίκη κατά τη διάρκεια της Διεθνούς Έκθεσης. Οι εκπομπές άρχισαν στις 3 Σεπτεμβρίου και κράτησαν 22 ημέρες. Διαρκούσαν λίγες ώρες κάθε απόγευμα και περιλάμβαναν κυρίως ξένα ντοκιμαντέρ, παιχνίδια και ζωντανό ψυχαγωγικό πρόγραμμα. Στην πρώτη εκπομπή, την πρώτη ημέρα, με παρουσιάστρια την Έλσα Παπαστεργίου, εμφανίστηκε ζωντανά ο τότε πρωθυπουργός Κωνσταντίνος Καραμανλής.

Παρά τη μεγάλη απήχηση στο κοινό το εγχείρημα δεν είχε συνέχεια και τα σχέδια για μονιμότερη παρουσία δεν υλοποιήθηκαν, αλλά δεν εγκαταλείφθηκαν και εντελώς. Έγιναν και νέοι διαγωνισμοί για την οργάνωση δικτύου που και αυτοί δεν ολοκληρώθηκαν, ενώ δεν είχαν αποτέλεσμα και οι συζητήσεις με ξένα μέσα· καταγράφονται και πειραματικές αλλά βραχύβιες προσπάθειες, όπως ο τηλεοπτικός σταθμός της ΔΕΗ το 1962 και άλλες προτάσεις, όπως μια από Αμερικανούς στο να οργανωθεί ένα πλήρες δίκτυο για την Ελλάδα. Το, κατά διαστήματα, τεταμένο πολιτικό κλίμα της περιόδου 1960-1965 και οι αντιδράσεις από τους εκδότες εμπόδιζαν την ολοκλήρωση των σχεδίων.

### Εμφάνιση και καθιέρωση της τηλεόρασης (1966-1974)
Το 1965 το ζήτημα ίδρυσης τηλεοπτικού σταθμού επανήλθε στο προσκήνιο. Το *[[Εθνικό Ίδρυμα Ραδιοφωνίας]]* οργάνωσε σταθμό με επικεφαλής τον Μιχάλη Γιαννακάκο, διευθυντή μελετών του Ιδρύματος, και οι δοκιμαστικές εκπομπές άρχισαν το φθινόπωρο της ίδιας χρονιάς. Η πρώτη επίσημη τηλεοπτική εκπομπή άρχισε στις 18:30 της 23ης Φεβρουαρίου 1966, με πρόγραμμα λίγων ωρών που μεταδόθηκε στην Αθήνα. Η Ελένη Κυπραίου ήταν η πρώτη παρουσιάστρια της ελληνικής τηλεόρασης. Η προσπάθεια έγινε δεκτή, με επιφύλαξη από τον τύπο εκείνης της εποχής. Σχεδόν ταυτόχρονα με το ΕΙΡ, άρχισε να οργανώνεται και δεύτερο κανάλι από τον στρατό, η *[[Τηλεόραση Ενόπλων Δυνάμεων]]*, η οποία άρχισε να εκπέμπει τέσσερις μέρες αργότερα στο *Κανάλι 10* με τακτικό πρόγραμμα. Σαφή στοιχεία για τον αριθμό των τηλεθεατών δεν υπάρχουν, αλλά φαίνεται ότι τις πρώτες ημέρες λειτουργίας των καναλιών ήταν περίπου 2.000, σύντομα όμως οι αριθμοί τους άρχισαν να αυξάνονται.

Εκτός από τα δελτία ειδήσεων, που άρχισαν να μεταδίδονται από τον Απρίλιο σχεδόν αποκλειστικά με ξένα θέματα, στους σταθμούς υπήρχε ελάχιστο ζωντανό πρόγραμμα και καθόλου ελληνικά έργα μυθοπλασίας. Γρήγορα, πάντως, άρχισαν να μεταδίδονται και αθλητικές εκπομπές όπως η «*[[Αθλητική Κυριακή]]*» με τον Γιάννη Διακογιάννη. Παρά την προσπάθεια των υπευθύνων δεν μεταδίδονταν ελληνικές ταινίες, λόγω της άρνησης των παραγωγών, όπως του Φιλοποίμενα Φίνου, να δώσουν άδεια μετάδοσης. Γενικότερα όμως και για τα δύο κανάλια οι πόροι και το προσωπικό ήταν πολύ περιορισμένα τα πρώτα χρόνια.

Η Χούντα των Συνταγματαρχών διατήρησε τους τηλεοπτικούς σταθμούς (παρότι δεν μετέδωσαν πρόγραμμα τις πρώτες ημέρες του πραξικοπήματος), επειδή εξυπηρετούσαν τα σχέδιά της. Έδωσε μάλιστα προπαγανδιστικό ρόλο στα κανάλια σε ότι αφορούσε τον ενημερωτικό τομέα με την συνεχή προβολή του καθεστώτος και τα χρησιμοποίησε σαν μέσο για να προωθήσει την ιδεολογία της.

[thumb|Το σήμα της [Τηλεόραση Ενόπλων Δυνάμεων|ΤΕΔ.]]
[thumb|Το σήμα της [Υπηρεσία Ενημερώσεως Ενόπλων Δυνάμεων|ΥΕΝΕΔ.]]

Τα δημόσια δίκτυα αφού ξεπέρασαν το στάδιο του πειραματισμού, ξεκίνησαν από το 1968 και 1969 αντίστοιχα, να εκπέμπουν πλήρες πρόγραμμα, να ακολουθούν την τυπική στη Δύση δομή με ψυχαγωγία και ενημέρωση. Το πρόγραμμα διαρκούσε 6-8 ώρες τη μέρα, ξεκινώντας το μεσημέρι και συνεχίζοντας, μετά από ένα απογευματινό διάλειμμα, το βράδυ.

Σταδιακά το πρόγραμμα και στα δύο κανάλια, αλλά πολύ περισσότερο στην ΤΕΔ, που το 1970 μετονομάστηκε σε *[[Υπηρεσία Ενημερώσεως Ενόπλων Δυνάμεων]]* (ΥΕΝΕΔ) και είχε την εύνοια του καθεστώτος σαν στρατιωτικό κανάλι, εμπλουτίστηκε με ενημερωτικά προγράμματα, προπαγανδιστικές εκπομπές, αθλητικές μεταδόσεις, τοκ σόου (όπως το *[[Αλάτι και Πιπέρι]]* με τον Φρέντυ Γερμανό), θέατρο, μουσική και παιχνίδια. Τα δελτία ειδήσεων είχαν ωστόσο πολύ λόγο και σχετικά λίγη εικόνα.

Τον Απρίλιο του 1970 μεταδόθηκε το πρώτο ελληνικό σίριαλ, *[[Το σπίτι με τον φοίνικα]]*, σε σενάριο της Κικής Σεγδίτσα, ενώ γρήγορα εμφανίστηκαν δεκάδες άλλα, με αρκετή απήχηση στο κοινό, το οποίο μεγάλωνε συνεχώς, χάρη στις αθλητικές μεταδόσεις (όπως το Μουντιάλ του 1970) και στις ενέργειες του καθεστώτος να διανέμει στην επαρχία τηλεοράσεις. Ιστορική στιγμή εκείνης της περιόδου ήταν η ζωντανή μετάδοση της προσσελήνωσης του Απόλλων 11 από το ΕΙΡ, σε περιγραφή του δημοσιογράφου Ιάσονα Μοσχοβίτη εκτιμάται πως την παρακολούθησε σχεδόν το σύνολο όσων διέθεταν τηλεοπτικό δέκτη, που έφταναν τους 200.000.

Υπήρξε και μια προσπάθεια για ιδιωτικό κανάλι με έδρα τη βόρεια Ελλάδα, οργανωμένη κυρίως από διαφημιστές της περιοχής. Το *Κανάλι 3* εξέπεμπε από τον Μάρτιο του 1964 ως τον Σεπτέμβριο του 1970 ψυχαγωγικό και ενημερωτικό πρόγραμμα χωρίς άδεια, ώσπου υποχρεώθηκε από την κυβέρνηση σε κλείσιμο. Άλλη μια βραχύβια δημόσια προσπάθεια καταγράφηκε το 1971 και το 1972 με εκπομπές που μεταδόθηκαν μέσα από τη ΔΕΘ με ευθύνη του ΟΤΕ.

### Η τηλεόραση στην μεταπολίτευση (1974-1989)
Η πτώση της χούντας τον Ιούλιο του 1974 συνοδεύτηκε από προσδοκίες για τον εκδημοκρατισμό της τηλεόρασης. Στο ΕΙΡΤ, όπως είχε μετονομαστεί ο φορέας από τα τέλη του 1970, τοποθετήθηκε διευθυντής ο Δημήτρης Χορν, στενός φίλος του Κωνσταντίνου Καραμανλή, και υποδιευθυντής ο δημοσιογράφος Παύλος Μπακογιάννης, ενώ περιλήφθηκαν επιφανή ονόματα στο διοικητικό συμβούλιο του οργανισμού, όπως ο Οδυσσέας Ελύτης. Παρέλαβαν όμως μια δομή, που δεν άλλαξε πολύ μετά την πτώση της χούντας, καθώς παρουσίαζε συμπτώματα κακοδιοίκησης και είχε πληθώρα προσωπικού. Η έκθεση του πρώην γενικού διευθυντή του BBC Χιου Γκριν το 1975, με περιγραφή της τότε κατάστασης, είχε ριζοσπαστικές προτάσεις αναδιοργάνωσης, όπως μετατροπή σε νομικό πρόσωπο, αποστρατικοποίηση της ΥΕΝΕΔ και συγχώνευση με την ΕΡΤ, αλλαγή νοοτροπίας και καλύτερη χρηματοδότηση, προτάσεις οι οποίες για διάφορους λόγους δεν ελήφθησαν όλες υπόψη.

[thumb|Ο [Γιώργος Κάρτερ ήταν μεταπολεμικά ένας από τους πρωτεργάτες της ραδιοφωνίας και της τηλεόρασης στην Ελλάδα, με παρουσία και στην μεταπολίτευση.]]

Μέχρι τα τέλη της δεκαετίας του 1970 τα δύο κανάλια συνέχισαν χωρίς σημαντικές αλλαγές, παράγοντας δελτία ειδήσεων, ενημερωτικό (με κάποιες εκπομπές πολιτικού λόγου) και αθλητικό πρόγραμμα σε ζωντανή μετάδοση αλλά και αρκετά επιτυχημένα σίριαλ, πολλά με πρωταγωνιστές ηθοποιούς του κινηματογράφου, ο οποίος είχε αρχίσει να φθίνει λόγω και της τηλεόρασης. Γενικά πολλές από τις εκπομπές της εποχής μιμούνταν ξένα πρότυπα. Το 1974 η Ελλάδα συμμετείχε επίσης πρώτη φορά στην Eurovision, που πολλές χώρες της Ευρώπης το είχαν πράξει στις αρχές με μέσα του 1960, να ενταχθούν στο δίκτυο της Eurovision.

Η πρώτη φορά που μεταδόθηκε έγχρωμο πρόγραμμα στην χώρα, ήταν τον Ιούνιο του 1978 με την προβολή του Παγκόσμιου Κυπέλλου Ποδοσφαίρου στην Αργεντινή. Η ΕΡΤ, που προετοιμαζόταν εκείνη την εποχή, έδειξε πειραματικά τους αγώνες σε έγχρωμο, καλώντας όσους ελάχιστους ακόμα είχαν ήδη έγχρωμους δέκτες, σε μεγάλες πόλεις, να συντονιστούν στις κατάλληλες συχνότητες.

Από τον Ιανουάριο του 1979 η ελληνική τηλεόραση πέρασε σταδιακά από την ασπρόμαυρη στην έγχρωμη μετάδοση με το SECAM, του οποίου η χρήση έναντι του PAL έφτασε να γίνει πολιτικό ζήτημα, καθώς ήταν προσωπική επιλογή του πρωθυπουργού Κωνσταντίνου Καραμανλή.

Η νίκη του ΠΑΣΟΚ στις εκλογές του 1981 συνοδεύτηκε και αυτή από προσδοκίες για μεγάλες αλλαγές στην τηλεόραση, αντίθετα η περίοδος που ακολούθησε χαρακτηρίστηκε από παρεμβατικότητα και λαϊκισμό. Στα τέλη του 1982 αποστρατικοποιήθηκε η ΥΕΝΕΔ (ένα στρατιωτικό κανάλι αποτελούσε περίεργη εικόνα σε μια χώρα της ΕΟΚ, όπου μόλις είχε ενταχτεί η Ελλάδα) και μετονομάστηκε σε ΕΡΤ2.

Με την δημιουργία της ενιαίας ΕΡΤ πέρασαν σε στενότερο κρατικό έλεγχο τόσο η διοίκηση, όσο και το ενημερωτικό πρόγραμμα, με αποτέλεσμα -μεταξύ άλλων- την υπερπροβολή των κυβερνητικών δραστηριοτήτων και τις συχνές αλλαγές των διοικητών για πολιτικούς λόγους. Στο πρόγραμμα υπήρξε στροφή σε κοινωνικού τύπου έργα μυθοπλασίας, τηλεταινίες και ντοκιμαντέρ που ταίριαζαν και με την ιδεολογική γραμμή της νέας κυβέρνησης, αλλά και σε νέους δημιουργούς. Το 1987 ενοποιήθηκαν η ΕΡΤ1 και η ΕΡΤ2 σε ενιαίο φορέα με την υπάρχουσα ονομασία (ΕΡΤ Α.Ε.) και μετονομάστηκαν σε ΕΤ1 και ΕΤ2, ενώ τον Δεκέμβριο του 1988, λόγω και της πίεσης για τα ιδιωτικά κανάλια, ιδρύθηκε στη Θεσσαλονίκη η ΕΤ3, που για χρόνια είχε χαμηλές τηλεθεάσεις και μεγάλη εξάρτηση από την Αθήνα.

### Επικράτηση της ιδιωτικής τηλεόρασης (1989-2010)
Προς το τέλος της δεκαετίας του 1980, μετά την απελευθέρωση της ραδιοφωνίας που έγινε το 1987, λόγω του κρατικού ελέγχου που εξακολουθούσε να είναι στενός και των τάσεων αποκρατικοποίησης των μέσων ενημέρωσης στην Ευρώπη, ενισχύθηκε στην Ελλάδα το αίτημα για ιδιωτική τηλεόραση. Μετά τις εκλογές του 1985, η αντιπολίτευση υπό την Νέα Δημοκρατία άρχισε να θέτει επιτακτικά το ζήτημα της ανεξαρτητοποίησης της δημόσιας τηλεόρασης ενώ και η ΕΟΚ άρχισε να προετοιμάζει πανευρωπαϊκά το έδαφος με το άνοιγμα της σχετικής αγοράς. Δήμαρχοι που πρωτοστάτησαν στην πίεση προς την κυβέρνηση για ιδιωτική και δημοτική ραδιοφωνία, όπως ο Μιλτιάδης Έβερτ στην Αθήνα, ο Σωτήρης Κούβελας στη Θεσσαλονίκη και ο Ανδρέας Ανδριανόπουλος στον Πειραιά, όλοι από τη ΝΔ, άρχιζαν να πιέζουν και για ιδιωτική τηλεόραση, ενώ, την ίδια ώρα, και οι μεγάλοι εκδότες άρχιζαν να προετοιμάζονται στο παρασκήνιο για την οργάνωση καναλιών.

Η κυβέρνηση του ΠΑΣΟΚ αντιδρούσε στην προοπτική της ιδιωτικής τηλεόρασης και με διάφορες δικαιολογίες ανέβαλλε την έκδοση αδειών, αν και είχε συστήσει κοινοβουλευτική επιτροπή που θα διερευνούσε το θέμα. Παρά ταύτα έδωσε την άδεια για την αναμετάδοση από τον Σεπτέμβριο του 1988 έξι ξένων δορυφορικών καναλιών σε δέκα μεγάλες πόλεις. Τον Οκτώβριο του 1988, είχε αρχίσει να λειτουργεί στον Πειραιά το συνδρομητικό κανάλι TV Plus, που μετέδιδε μόνο ταινίες, ενώ στο τέλος του 1988 άρχισε να εκπέμπει στη Θεσσαλονίκη και το αντιπολιτευόμενο TV 100, η λειτουργία του οποίου συνοδεύτηκε από επεισόδια και δικαστικές διαμάχες. Τελικά η κυβέρνηση μετέθεσε τις αποφάσεις περί αδειών για μετά τις εκλογές Ιουνίου του 1989, τις οποίες όμως έχασε, οπότε το ζήτημα διευθετήθηκε από την κυβέρνηση Τζαννετάκη που πέρασε τη σχετική νομοθεσία (νόμος 1866/1989).

Οι προσωρινές άδειες διάρκειας επτά ετών δόθηκαν στις 24 Ιουλίου 1989 για δύο τηλεοπτικούς σταθμούς πανελλαδικής εμβέλειας, την *[[Τηλέτυπος Α.Ε.]]*, που άρχισε να εκπέμπει το Mega Channel την Δευτέρα 20 Νοεμβρίου 1989, και τη *Νέα Τηλεόραση Α.Ε.* που δεν εξέπεμψε ποτέ, δίνοντας την άδεια της, τελικά το 1993, στο Star Channel, το οποίο ξεκίνησε να εκπέμπει στις 4 Δεκεμβρίου του ίδιου έτους. Την Κυριακή 31 Δεκεμβρίου 1989 άρχισε να εκπέμπει ο ΑΝΤ1, ενώ τον Ιανουάριο του 1990 είχε αρχίσει να εκπέμπει και το αλήστου μνήμης Κανάλι 29 των εκδοτών της *[[Αυριανή]]ς*, Γιώργου και Μάκη Κουρή. Τη δεκαετία που ακολούθησε, άρχισαν να εκπέμπουν και άλλοι έξι ιδιωτικοί τηλεοπτικοί σταθμοί πανελλαδικής εμβέλειας, οι οποίοι μαζί με Mega, ΑΝΤ1 και Star έγιναν συνολικά εννέα πανελλαδικής εμβέλειας: το Channel Seven-X το 1989 αρχικά με άδεια τοπικής εμβέλειας, το New Channel στις 17 Φεβρουαρίου 1990, ο 902 TV τον Απρίλιο του 1990, ο ΣΚΑΪ στις 21 Σεπτεμβρίου 1993, το Κανάλι 5, το 1994, χρονιά που απέκτησε άδεια πανελλαδικής εμβέλειας και το Μακεδονία TV που ξεκίνησε με άδεια τοπικής εμβέλειας. Από αυτά το 1999, η πρώτη τηλεόραση του ΣΚΑΪ πουλήθηκε και έγινε ο σημερινός Alpha TV, το 2006 το Seven πουλήθηκε και έγινε η σημερινή τηλεόραση του ΣΚΑΪ και το 2013 ο 902 TV πουλήθηκε και έγινε στην αρχή Epsilon TV και το 2018 το σημερινό Open TV, ενώ το Μακεδονία TV, λειτουργεί από το 2016 ως ψυχαγωγικό κανάλι του Ομίλου Antenna με έδρα την Αθήνα. Το New Channel και το Κανάλι 5 (τα οποία το 2000 έγιναν Tempo TV και Alter Channel αντίστοιχα) έχουν διακόψει εδώ και πολλά χρόνια την λειτουργία τους από οικονομικά προβλήματα, και έχουν περάσει πλέον στην ιστορία της Ελληνικής τηλεόρασης.

Το Mega Channel και η Νέα Τηλεόραση ήταν επιχειρήσεις που στηρίζονταν από μεγάλους εκδότες των εφημερίδων, ενώ ο Antenna βασιζόταν στα κεφάλαια του εφοπλιστή Μίνωα Κυριακού. Στο Mega Channel μετείχαν με 20% έκαστος οι εκδότες των εφημερίδων *[[Το Βήμα]]* και *[[Τα Νέα]]* (Λαμπράκης), ''Έθνος'' (Μπόμπολας), ''Ελευθεροτυπία'' (Τεγόπουλος), *[[Η Καθημερινή]]* (Αλαφούζος) και *[[Μεσημβρινή]]* (οικογένεια Βαρδινογιάννη). Στη Νέα Τηλεόραση μετείχαν οι εκδότες του ''Ελεύθερου Τύπου'', της *[[Απογευματινή]]ς* και ο Μίνως Κυριακού. Μέχρι και σήμερα τα μεγάλα ιδιωτικά δίκτυα στηρίζονται σε μεγάλο βαθμό σε εκδοτικά και επιχειρηματικά συμφέροντα, χωρίς πολύ μεγάλη συμμετοχή ξένων κεφαλαίων.

μικρογραφία|Θεαματικότητες το διάστημα 1989-1993. Η έλευση της ιδιωτικής τηλεόρασης μείωσε κατά πολύ τις θεαματικότητες της ΕΤ1 και της ΕΤ2, την ώρα που τα δύο μεγάλα ιδιωτικά, Mega και ΑΝΤ1, σταθεροποιήθηκαν πάνω από το 30%.

Η έλευση της ιδιωτικής τηλεόρασης είχε καταλυτική επίδραση στην παραγωγή του τηλεοπτικού προγράμματος και στις συνήθειες των Ελλήνων και συρρίκνωσε κατά πολύ την επιρροή της δημόσιας, που έχασε σε θεαματικότητα, σε έσοδα από διαφημίσεις, ακόμα και σε προσωπικό, που μετακινήθηκε σε ιδιωτικά δίκτυα λόγω καλύτερων αμοιβών και συνθηκών εργασίας. Τα δημόσια κανάλια έπεσαν κατακόρυφα στις τηλεθεάσεις και ιδίως η ΕΡΤ3, επειδή εστιάζει στην περιφέρεια, ενώ παρόμοιες θεαματικότητες την δεκαετία του 1990, υπήρχαν και στην Κύπρο, σε χώρες του πρώην ανατολικού Μπλοκ και της Γιουγκοσλαβίας και στην Τουρκία, όπου και εκεί τα αντίστοιχα ιδιωτικά κανάλια έχουν υψηλότερη τηλεθέαση από τα δημόσια, ενώ στην Δυτική και Βόρεια Ευρώπη, αντίθετα κυρίαρχα σε τηλεθέαση είναι συνήθως τα δημόσια κανάλια και δη ο πρώτος δημόσιος σταθμός όπως το BBC στο Ηνωμένο Βασίλειο, η Rai στην Ιταλία, η RTVE στην Ισπανία και η Sveriges Television στην Σουηδία. Στην Ελλάδα αποτελεσματική στάθηκε πάντως, μια προσπάθεια βελτίωσης και αναμόρφωσης της θέσης των κρατικών καναλιών που έγινε προς τα τέλη της δεκαετίας του 1990. Στις 20 Οκτωβρίου 1997 η ΕΤ2 μετονομάστηκε σε ΝΕΤ μετατρέποντάς το σε ανταγωνίσιμο ως προς τα ιδιωτικά δίκτυα κανάλι, ενώ η ΕΤ1 μετατράπηκε σε κυρίως ψυχαγωγικό κανάλι με πολιτιστικές εκπομπές και μερικά δελτία ειδήσεων καθημερινά, και η ΕΤ3 εστίασε το πρόγραμμα της περισσότερο στην Βόρεια Ελλάδα.

[μικρογραφία|Στιγμιότυπο από τους τίτλους αρχής της σειράς ''[Δύο ξένοι* με πρώτη προβολή στο [[Mega Channel]] μεταξύ 1997-1999.]]

Το σύστημα των καναλιών πανελλαδικής εμβέλειας τελικά παγιώθηκε γύρω από τα τρία δημόσια δίκτυα και από τα ιδιωτικά με το Mega και τον ΑΝΤ1 να είναι τα μεγαλύτερα, αρκετά μικρότερης επιρροής (Alpha -επί εποχής πρώτου ΣΚΑΪ-, Star, δεύτερος ΣΚΑΪ, το αλήστου μνήμης Alter και το Open), θεματικά (Μακεδονία TV) και τοπικής εμβέλειας και πολλές δεκάδες περιφερειακής και τοπικής εμβέλειας. Τα τελευταία χρόνια αυτό άλλαξε επειδή πολλοί στράφηκαν στην συνδρομητική τηλεόραση και σε άλλες υπηρεσίες.Τα μεγάλα ιδιωτικά δίκτυα επένδυσαν πολλά στην ενημέρωση και την ψυχαγωγία, και πολύ λιγότερο στον παιδικό και τον επιμορφωτικό τομέα. Το MEGA επέλεξε κωμικά και δραματικά σίριαλ, κάποια από τα οποία είχαν μεγάλη απήχηση στο κοινό (*Δύο ξένοι*, *Η αίθουσα του θρόνου*, *Ένοχη αγάπη*) και ο ΑΝΤ1 είχε μεγαλύτερη επιτυχία, ειδικά με τις καθημερινές σειρές του [[Νίκος Φώσκολος|Νίκου Φώσκολου]] (*Η λάμψη*, *Καλημέρα Ζωή*). Τα μικρότερα ιδιωτικά δίκτυα προτίμησαν να δώσουν βάρος στην ψυχαγωγία, κυρίως με ταινίες και ξένες σειρές, κατά καιρούς και στην ενημέρωση, με ερευνητικές και ειδησεογραφικές εκπομπές. Τα τοκ σόου ήταν η βασική μορφή μιας ενημερωτικής εκπομπής και σταδιακά επικράτησαν έναντι των εκπομπών ερευνητικής δημοσιογραφίας. Κατά την δεκαετία του 2000 το MEGA επένδυσε πολύ περισσότερο από κάθε άλλο δίκτυο, στην μυθοπλασία από τα υπόλοιπα ιδιωτικά δίκτυα, με τα περισσότερα να έχουν μεγάλη απήχηση στο κοινό μέχρι και σήμερα, με αποτέλεσμα στην οικονομική κρίση του 2010 η Τηλέτυπος Α.Ε. να εμφανίσει μεγάλα οικονομικά προβλήματα και στο τέλος να κλείσει.

Η ιδιωτική τηλεόραση δημιούργησε μια μεγάλη αγορά φέρνοντας πολλούς παίκτες και νέες υπηρεσίες. Στις 15 Οκτωβρίου του 1994 άρχισαν να εκπέμπουν τα πρώτα συνδρομητικά δίκτυα στην Ελλάδα, το [[Filmnet]] με πρόγραμμα που επικεντρώνονταν στις ταινίες πρώτης προβολής και το [[SuperSport]] με πρόγραμμα που επικεντρώνονταν στα αθλητικά σε συχνότητες που ενοικίασε από την ΕΡΤ. Προς το τέλος της δεκαετίας έγιναν κινήσεις και για ψηφιακή δορυφορική πλατφόρμα: στις 16 Νοεμβρίου 1999 άρχισε να εκπέμπει η [[NOVA]], ενώ στις 29 Οκτωβρίου 2001 άρχισε να εκπέμπει η [[Alpha Digital]] που χρεοκόπησε έναν χρόνο αργότερα, ενώ το 2008 ίδρυσε και ο [[Οργανισμός Τηλεπικοινωνιών Ελλάδος|ΟΤΕ]] συνδρομητική τηλεόραση με την ονομασία Conn-Χ TV, η οποία το 2016 έγινε [[COSMOTE TV]], ενώ τα τελευταία χρόνια στο παιχνίδι της συνδρομητικής τηλεόρασης μπήκε και η [[Vodafone Greece]]. Δορυφορικά προγράμματα για τους [[Απόδημος Ελληνισμός|απόδημους]] εξέπεμπαν κατά καιρούς η [[ERT World|ΕΡΤ]], το [[Mega Channel#Mega Cosmos|Mega]], ο [[ΑΝΤ1#Συνεργαζόμενα κανάλια|ΑΝΤ1]] και το Alter το οποίο δεν είχε την απήχηση και την επιτυχία των προγραμμάτων όπως τα υπόλοιπα δίκτυα.

Την δεκαετία του 2000 τα ιδιωτικά κανάλια κυριαρχούσαν αλλά έχαναν σταδιακά θεατές, κυρίως προς τα νέα ψηφιακά μέσα· παράλληλα, τα δημόσια ανταγωνίζονταν σε κάποιες περιπτώσεις τα ιδιωτικά.

Από το 2006 άρχισαν οι προετοιμασίες για την μετάβαση στην επίγεια ψηφιακή τηλεόραση (switchover), τόσο οι νομοθετικές (νόμος 3592/2007) όσο και οι τεχνικές από τα κανάλια και τους τηλεθεατές, με προγραμματισμένη ημερομηνία το 2012, αν και δεν ολοκληρώθηκαν σε όλη τη χώρα παρά μόνο τον Φεβρουάριο του 2015, καθυστερημένα σε σχέση με άλλες χώρες της [[Ευρωπαϊκή Ένωση|ΕΕ]].

===Οικονομική κρίση, κλείσιμο και επαναλειτουργία της ΕΡΤ (2010-σήμερα)===
:
Η κακή οικονομική κατάσταση των περισσότερων καναλιών άρχισε να γίνεται εμφανής μετά το 2008 και περισσότερο μετά το 2010, με το ξέσπασμα της [[Ελληνική οικονομική κρίση χρέους (2009-2018)|οικονομικής κρίσης]]. Έκλεισαν οριστικά ένας πανελλαδικής εμβέλειας τηλεοπτικός σταθμός, το [[Alter Channel|Alter]] κυρίως λόγω κακής επένδυσης σε τηλεοπτικά προγράμματα ή σε μεγάλη απουσία ζωντανού προγράμματος, και λόγω [[διαφθορά]]ς, [[γραφειοκρατία]]ς και χρεών πρός το δημόσιο, και δεκάδες άλλοι περιφερειακής και τοπικής εμβέλειας, λόγω υψηλής ανεργίας και μικρής αγοράς, λόγω εμβέλειας που η Digea πολλούς τοπικούς σταθμούς τους μετέτρεψε αναγκαστικά σε περιφερειακούς, και απουσίας τοπικών διαφημιζομένων. Ο προϋπολογισμός των υπόλοιπων ιδιωτικών καναλιών περιορίστηκε και συρρικνώθηκε το εγχώριο ψυχαγωγικό και ενημερωτικό πρόγραμμα υπέρ ξένων σειρών, πολλές από τις οποίες στην πλειοψηφία είναι [[Τουρκικές δραματικές σειρές|δραματικές σειρές τουρκικής]] και καθαρά κυπριακής παραγωγής (ορισμένες είναι συμπαραγωγή με Έλληνες), ενώ ανά διαστήματα έγιναν απόπειρες ξένων σειρών στα κανάλια και από άλλες χώρες (πλην των [[Ισπανική γλώσσα|ισπανόφωνων]], που κυριάρχησαν κυρίως στην Ελληνική τηλεόραση από το 1999 έως το 2007) από την [[Κροατία]] (*Στα κύματα του έρωτα*), την [[Βουλγαρία]] (*Γυάλινος Κόσμος*), την [[Ρωσία]] και την [[Ουκρανία]] (*Υπηρέτης του Λαού*), χωρίς ωστόσο στην Ελλάδα να έχουν την επιτυχία των Τουρκικών δραματικών σειρών, με αποτέλεσμα να κοπεί αιφνίδια η προβολή τους, και να αντικατασταθεί με ελληνικές σειρές αρχείου, ιδίως τους καλοκαιρινούς μήνες. Συχνό είναι ακόμη το φαινόμενο των επαναλήψεων και της σύμπτωσης του περιεχομένου από το ένα κανάλι στο άλλο (Παραδείγματα τηλεοπτικών σταθμών είναι τα 4 κανάλια της ΕΡΤ που η [[ΕΡΤ1]] και το [[ΕΡΤnews]] μεταδίδουν ταυτόχρονα ειδήσεις, και ο ΑΝΤ1 με το Μακεδονία TV, που προβάλλουν ταυτόχρονα ελληνικές σειρές αρχείου του ΑΝΤ1, ενώ άλλο φαινόμενο είναι η συνεργασία ανταλλαγής προγραμμάτων του ΣΚΑΪ με το περιφερειακό Action 24 και του Mega, με το Open και το περιφερειακό One Channel). Η ΕΡΤ και το Mega αντίστοιχα από την δεκαετία του 2010, και μετέπειτα επένδυσαν κυρίως στον ενημερωτικό τομέα, με το Mega να ταυτίζεται ακόμα και στην χειρότερη με την υπαιτιότητα της οικονομικής κρίσης στην Ελλάδα, και όχι στην μυθοπλασία ή σε άλλα προγράμματα, ενώ η δημόσια ραδιοτηλεόραση ήτανε εντελώς απούσα για δέκα χρόνια από την μυθοπλασία για μια δεκαετία (2009-2019), και το Mega αντίστοιχα το διάστημα από το Μάιο του 2016 έως τον Δεκέμβριο του 2020, για λόγους κακοδιοίκησης, οικονομικών προβλημάτων, αλλά και λόγω του αιφνίδιου κλεισίματος της ΕΡΤ το 2013, που αναφέρεται παρακάτω.

Το καλοκαίρι του 2013 η [[Κυβέρνηση Αντώνη Σαμαρά 2012|συγκυβέρνηση ΝΔ-ΠΑΣΟΚ-ΔΗΜΑΡ]] αποφάσισε αιφνιδιαστικά τη διακοπή λειτουργίας της [[Ελληνική Ραδιοφωνία Τηλεόραση|ΕΡΤ]] με αποτέλεσμα την απόλυση περίπου 2.700 υπαλλήλων και εργαζομένων της. Σκοπός ήταν η δημιουργία μιας νέας εξυγιασμένης εταιρείας στην οποία θα απορροφούνταν μεγάλο μέρος του προσωπικού της ΕΡΤ. Η απόφαση προκάλεσε πολύ έντονες αντιδράσεις εντός και εκτός [[Ελλάδα]]ς, αλλά και μέσα στην κυβέρνηση, καθώς έγινε αφορμή για την αποχώρηση από το κυβερνητικό σχήμα της [[Δημοκρατική Αριστερά|ΔΗΜΑΡ]]. Ακόμη οδήγησε στην άμεση δημιουργία ιντερνετικών ραδιοφωνικών και τηλεοπτικών καναλιών από τους πρώην εργαζόμενους της ΕΡΤ. Το [[Ραδιομέγαρο Αγίας Παρασκευής|Ραδιομέγαρο της ΕΡΤ]] στην [[Αγία Παρασκευή Αττικής|Αγία Παρασκευή]] καταλήφθηκε από τους εργαζόμενους, εκκενώθηκε όμως από τα [[Μονάδες Αποκατάστασης Τάξης|ΜΑΤ]] τον Νοέμβριο του 2013.

Μετά το [[κλείσιμο της ΕΡΤ]] ιδρύθηκε ένας νέος δημόσιος ραδιοτηλεοπτικός φορέας, η [[Νέα Ελληνική Ραδιοφωνία, Ίντερνετ και Τηλεόραση|ΝΕΡΙΤ]]. Μέχρι να προετοιμαστεί ο νέος φορέας και ύστερα από απαίτηση του [[Συμβούλιο της Επικρατείας (Ελλάδα)|Συμβουλίου της Επικρατείας]] δημιουργήθηκε τον Αύγουστο η [[Δημόσια Τηλεόραση]], ένας μεταβατικός φορέας υπό την αιγίδα και εποπτεία του [[Υπουργείο Οικονομικών (Ελλάδα)|Υπουργείου Οικονομικών]]. Σταδιακά αρκετοί εργαζόμενοι άρχισαν να εργάζονται στο νέο φορέα, αν και οι [[Διαδίκτυο|ιντερνετικοί]] σταθμοί συνέχισαν να εκπέμπουν κάτω από το αυτοδιαχειριζόμενο εγχείρημα της [[ΕΡΤ Open]]. Η διευθέτηση των ζητημάτων της, όπως η κανονική λειτουργία της ΝΕΡΙΤ και οι αποζημιώσεις των απολυμένων της ΕΡΤ συνεχίστηκε μέσα στο 2014. Η ΝΕΡΙΤ ξεκίνησε τη λειτουργία της στις 4 Μαΐου του 2014 και διακόπηκε στις 11 Ιουνίου του 2015 με την επαναλειτουργία της ΕΡΤ.

Ο [[Συνασπισμός Ριζοσπαστικής Αριστεράς - Προοδευτική Συμμαχία|ΣΥΡΙΖΑ]] εξαρχής είχε εντάξει στο πρόγραμμά του την επαναλειτουργία της ΕΡΤ και μετά τη νίκη του στις [[Ελληνικές βουλευτικές εκλογές Ιανουαρίου 2015|εκλογές Ιανουαρίου του 2015]] το κόμμα κατέθεσε νομοσχέδιο για την επανασύσταση της ΕΡΤ, το οποίο βασίζεται στο νόμο λειτουργίας της ΝΕΡΙΤ και την επαναπρόσληψη μεγάλου μέρους των υπαλλήλων της. Το νομοσχέδιο ψηφίστηκε στις 28 Απριλίου και ο φορέας εξέπεμψε ξανά στις 11 Ιουνίου, δύο χρόνια μετά το κλείσιμο. Το 2015, το 2020 και το 2024 η ΕΡΤ1 μετατρέπεται σε ανταγωνίσιμο ως προς τα ιδιωτικά δίκτυα κανάλι, η ΕΡΤ2 μετατρέπεται σε ψυχαγωγικό κανάλι με εκπομπές από το [[Αρχείο ΕΡΤ]] και πολιτιστικές εκπομπές, χωρίς δελτία ειδήσεων, και η ΕΡΤ3 εστιάζει το πρόγραμμα της περισσότερο στην Βόρεια Ελλάδα, προσθέτοντας επιπλέον και πολιτιστικά προγράμματα από την ΕΡΤ2, παιδικό πρόγραμμα και εκπομπές που αφορούν τα [[Βαλκάνια]]. Αντίστοιχα η ΕΡΤ ιδρύει το 2022 και το [[ΕΡΤnews]], το οποίο έχει σε εικοσιτετράωρη βάση ενημερωτικό πρόγραμμα και έκτακτη επικαιρότητα όταν παραστεί ανάγκη, με ανά μία ώρα σύντομα δελτία ειδήσεων και συνεργασίες με τα δίκτυα [[Euronews]] και [[Deutsche Welle]].

Τα οικονομικά προβλήματα που παρουσίαζε το [[Mega Channel|Mega]] άρχισαν από το 2016 να επηρεάζουν το πρόγραμμά του, το οποίο έγινε αποκλειστικά ψυχαγωγικό. Τελικά σταμάτησε να εκπέμπει στις 28 Οκτωβρίου 2018 από την επίγεια ψηφιακή πλατφόρμα της [[Digea]]. Αργότερα άλλαξε ιδιοκτησία και άρχισε να εκπέμπει εκ νέου από το 2020.

===Περιφερειακοί και τοπικοί σταθμοί===
Το τέλος του αποκλειστικά κρατικού ελέγχου και η έκρηξη των τοπικών δικτύων ήρθε παράλληλα και με άλλες ευρωπαϊκές χώρες (τέλη της δεκαετίας του 1980), αλλά εκεί η διαδικασία ήταν περισσότερο συγκροτημένη και η κρατική εποπτεία αποτελεσματικότερη. Στην [[Ελλάδα]], σχεδόν ταυτόχρονα με τα ιδιωτικά δίκτυα στην [[Αθήνα]] εμφανίστηκαν και οι πρώτοι σταθμοί στην περιφέρεια, με πρώτο το TRT στον [[Βόλος|Βόλο]] στο τέλος του 1989, ενώ σύντομα εμφανίστηκαν πολλές δεκάδες σταθμοί, στο τηλεοπτικό τοπίο όλης της χώρας, παραμένοντας μέχρι και σήμερα χωρίς άδειες. Στο παιχνίδι των τοπικών δικτύων μπήκε την δεκαετία του 1990, και η [[Οργανισμοί Τοπικής Αυτοδιοίκησης|τοπική αυτοδιοίκηση]] ιδρύοντας και αυτή τοπικούς σταθμούς με ορισμένους Δήμους όπως το [[Δήμος Ροδολίβους|Ροδολίβος Σερρών]] (Δίαυλος Ροδολίβους), ο [[Δήμος Βόλου|Βόλος]] (Δημοτική Τηλεόραση Βόλου), η [[Δήμος Ορεστιάδας|Ορεστιάδα]] (Ορεστιάδα TV, παραμένει μέχρι και σήμερα σε λειτουργία), η [[Δήμος Κω|Κως]] (Kos TV, επίσης παραμένει μέχρι και σήμερα σε λειτουργία) η [[Δήμος Άνω Σύρου|Άνω Σύρος]] (Αιγαίο Τηλεόραση), η [[Καλαμαριά]] (Αργώ TV), η [[Δήμος Πρέβεζας|Πρέβεζα]] (Δημοτική Τηλεόραση Πρέβεζας) και ο [[Ασπρόπυργος]] (Θριάσιο TV, νυν [[Attica TV]]), όπως έκανε η Θεσσαλονίκη με την TV 100, το 1988. Οι περισσότεροι από αυτούς τους σταθμούς έχουν διακόψει την λειτουργία τους από οικονομικά προβλήματα και από κακοδιαχείριση χρημάτων των δήμων.

Ιστορικά περιφερειακά κανάλια στην Αττική και στην περιφέρεια είναι το [[Action 24]] (ξεκίνησε το 1990 ως TV Μέγαρα), το [[One Channel]] (ξεκίνησε ως Τηλετώρα), το Alert TV (ξεκίνησε ως Jeronimo Groovy TV), το μουσικό κανάλι [[MAD TV]], το [[ΑΡΤ (τηλεοπτικός σταθμός)|ΑΡΤ]] το οποίο παλαιότερα ήτανε γνωστό ως Telecity και Τηλεάστυ και είχε εμβέλεια σε όλη την χώρα, το ART TV στην [[Άρτα]], το [[Blue Sky]], το [[4Ε]] στην Θεσσαλονίκη, που ξεκίνησε την λειτουργία του αρχικά από την [[Ιερά Μητρόπολις Θεσσαλονίκης]], το Astra TV στον Βόλο, το Corfu Channel και το Start TV (ξεκίνησε ως Τηλεκέρκυρα) στην [[Κέρκυρα]], η Δέλτα Τηλεόραση Θράκης στην [[Αλεξανδρούπολη]], το ΕNA Channel και το Center TV στην [[Καβάλα]], το Ήπειρος TV1 και η Βήμα Τηλεόραση (ξεκίνησε ως ΗΡΤ) στα [[Ιωάννινα]], το Αλήθεια TV και το Πατρίδα TV στην Χίο, το Κρήτη TV και το Creta Channel στο [[Ηράκλειο]], η ΟΡΤ στον Πύργο Ηλείας, το Σύρος TV1 στην [[Ερμούπολη]], το [[Star Κεντρικής Ελλάδας]] και η ΕΝΑ Τηλεόραση στην [[Λαμία]], το [[West Channel]] και το Top Channel στην [[Κοζάνη]], το FORMedia TV (ξεκίνησε ως TV10 από τα [[Νομός Τρικάλων|Τρίκαλα]]) και η Ηλέκτρα στην [[Κόρινθος|Κόρινθο]].

Το 1993, όλοι οι περιφερειακοί και τοπικοί σε όλη την χώρα, ήταν ήδη 153 και το 1998, σε μια πρώτη προσπάθεια αδειοδότησης, καταγράφηκαν 143. Ο αριθμός τους εξακολουθούσε για πολλά χρόνια να είναι υπερβολικά μεγάλος και την επόμενη δεκαετία, παρότι στο ενδιάμεσο υπήρξαν εξαγορές, συγχωνεύσεις και διακοπές λειτουργίας. Το 1998 με 1999 ξεκίνησαν την λειτουργία τους και νέοι περιφερειακοί τηλεοπτικοί σταθμοί καταλαμβάνοντας κενές αναλογικές συχνότητες, κάποιες εξ αυτών της ΕΡΤ.

Ωστόσο, το φαινόμενο διακοπής λειτουργίας, έγινε εντονότερο, στους περιφερειακούς σταθμούς, ειδικότερα από το 2016 και μετά οι οποίοι δεν μπορούσαν να ανταπεξέλθουν στην οικονομική τους βιωσιμότητα, αλλά και στην έλλειψη προγράμματος, ενώ το 2022 πλέον υπήρχαν ήδη μόνο 100 περιφερειακοί και τοπικοί σταθμοί σε όλη την χώρα και το 2024, μόνο 96, με πολλούς μάλιστα να υπολειτουργούν και να μην ανταπεξέλθονται οικονομικά στην τοπική αγορά, ενώ οι περισσότεροι δεν διαθέτουν ούτε και κανονικό πρόγραμμα, αλλά πρόγραμμα κονσέρβα. Αυτή η κινητικότητα κάνει τον ακριβή αριθμό τους «μόνιμο αίνιγμα» ενώ πολλές επαρχιακές περιοχές που διέθεταν κάποτε από έναν ή δύο τοπικούς τηλεοπτικούς σταθμούς (ακόμα και είκοσι, επί αναλογικής εποχής), σήμερα ή διαθέτουν ελάχιστο αριθμό καναλιών ή δεν διαθέτουν κανέναν τοπικό τηλεοπτικό σταθμό, παραδείγματα: η [[Νομός Θεσσαλονίκης|Θεσσαλονίκη]] που έχουν κλείσει το Time Channel, το Κανάλι 9 και η Εγνατία Τηλεόραση, η [[Χαλκιδική]] που διέθετε δύο το Super και την TV Χαλκιδική - μετέπειτα Atlas TV στα [[Νέα Μουδανιά]], η [[Νάξος]] το Ζεύς TV, η [[Κάλυμνος]] το TV12, η [[Περιφερειακή Ενότητα Λακωνίας|Λακωνία]] την Ελλάδα TV στην [[Σπάρτη]], η [[Περιφερειακή Ενότητα Αργολίδας|Αργολίδα]] επίσης δύο το MAX TV στο [[Ναύπλιο]] και το DRTV στο [[Άργος]], η [[Εύβοια]] επίσης δύο το Space TV και το Orion TV στην [[Χαλκίδα]], η [[Περιφερειακή Ενότητα Πέλλας|Πέλλα]] το Πέλλα TV στα [[Γιαννιτσά]], η [[Περιφερειακή Ενότητα Καρδίτσας|Καρδίτσα]] το Cosmos TV στην ομώνυμη πόλη, τα [[Νομός Γρεβενών|Γρεβενά]] το TRM στην ομώνυμη πόλη, η [[Νομός Μεσσηνίας|Μεσσηνία]] η ΝΕΤ στην [[Καλαμάτα]], η [[Νομός Κορινθίας|Κορινθία]] που έκλεισαν αρκετοί σταθμοί όπως το RTP Κέντρο και το Axion TV, η [[Περιφερειακή Ενότητα Αχαΐας|Αχαΐα]] που έκλεισαν επίσης αρκετοί σταθμοί όπως το Super B, το Teletime, το Achaia Channel, το Δέλτα TV και το Patra TV, που έχει κλείσει μάλιστα στο παρελθόν για αρκετά χρόνια και με επίσχεση εργασίας από τους εργαζόμενους του για χρέη, και η [[Περιφερειακή Ενότητα Πιερίας|Πιερία]] που διέθετε τέσσερις τηλεοπτικούς σταθμούς στην [[Κατερίνη]] (Όλυμπος TV, Capital TV, Ερμής και Δίον που παραμένει σε λειτουργία). Τοπικοί τηλεοπτικοί σταθμοί επίσης υπολειτουργούν για τουλάχιστον 15 χρόνια από προ ψηφιακής μετάβασης στην [[Νομός Θεσσαλονίκης|Θεσσαλονίκη]], παραδείγματα η Γνώμη TV και το Europe 1, στην [[Νομός Μαγνησίας|Μαγνησία]] το ιστορικό TRT, στις [[Νομός Σερρών|Σέρρες]] η Δίκτυο Τηλεόραση, στην [[Νομός Ξάνθης|Ξάνθη]] και οι δύο σταθμοί της πόλης το Next TV και το Smile, στην [[Περιφερειακή Ενότητα Αιτωλοακαρνανίας|Αιτωλοακαρνανία]] το Αχελώος TV στο [[Αγρίνιο]], στην [[Νομός Κέρκυρας|Κέρκυρα]] το Corfu TV, στη [[Περιφερειακή Ενότητα Φθιώτιδας|Φθιώτιδα]] η ΕΝΑ Τηλεόραση, στο [[Περιφερειακή Ενότητα Κιλκίς|Κιλκίς]] το Euro TV.

Οι περιφερειακοί και τοπικοί σταθμοί εντοπίζονται στις έδρες των νομών και σε μεγάλα αστικά κέντρα και ανταγωνίζονται σκληρά σε μια μικρή αγορά. Προς το 2000 άρχιζαν να κερδίζουν σε [[Τηλεθέαση|θεαματικότητα]] έναντι των εθνικής εμβέλειας, που πάντως εξακολουθούν να κυριαρχούν.

Το πρόγραμμα ορισμένων περιφερειακών και τοπικών σταθμών, χαρακτηρίζεται από εκπομπές λόγου για την τοπική επικαιρότητα, [[Ελληνική Ποδοσφαιρική Ομοσπονδία|τοπικά αθλητικά]], πολλές τηλεπωλήσεις που συνήθως πουλάνε άχρηστα προϊόντα σε εξαιρετικά εξευτελιστικές τιμές ειδικότερα τα τελευταία χρόνια που κυριαρχεί το διαδίκτυο παντού, και υπάρχει και σε αυτό ηλεκτρονική αγορά, ενώ παλαιότερα οι περιφερειακοί και τοπικοί σταθμοί συνήθιζαν να προβάλλουν επιπλέον και τηλεπαιχνίδια λοταρίας, [[μέντιουμ]] και τις μεταμεσονύχτιες ώρες συνήθως μετά τις 1 τα μεσάνυχτα και τοκ σόου με [[τηλεφωνικό σεξ]] (tv chat) που παραπλανούσαν πολλές φορές τον κόσμο, καθώς και Ελληνικές και ξένες ταινίες (που συνήθως παίζονται παράνομα), αγορασμένες από εφημερίδες, και είναι πολύ συχνά χαμηλού κόστους, ποιότητας και αισθητικής. Συγκεκριμένα προγράμματα όπως τοκ σόου (tv chat) και τηλεπαιχνίδια, άρχισαν σταδιακά να κόβονται από τις αρχές του 2009 κατόπιν παραβιάσεων και εκατοντάδων καταγγελιών των τηλεθεατών στο ΕΣΡ, αυστηρής Ευρωπαϊκής οδηγίας που υποχρέωνε την Ελλάδα να βάλει τάξη και συμμόρφωση στην φυσιογνωμία προγράμματος στα συγκεκριμένα κανάλια, ενώ το 2012 προγράμματα όπως τα tv chat και τα τηλεπαιχνίδια, εξαφανίστηκαν εντελώς από τα προγράμματα των περιφερειακών σταθμών κυρίως για λόγους ηθικής και αξιοπρέπειας στους Έλληνες πολίτες, αλλά και του ότι και οι περιφερειακοί σταθμοί προετοιμαζόντουσαν σταδιακά να εκπέμψουν ψηφιακά και έπρεπε να είχαν πιο σοβαρό πρόγραμμα, ενώ σε πολλούς περιφερειακούς σταθμούς ελαττώθηκαν ή κόπηκαν επίσης εντελώς οι τηλεπωλήσεις και εμπλούτισαν αρκετά το ενημερωτικό τους πρόγραμμα, ένα φαινόμενο που ξεκίνησε αρχικά από τους περιφερειακούς σταθμούς της Αττικής, μόλις το 2020.

Οι συνεργασίες των περιφερειακών καναλιών, με τα εθνικής εμβέλειας ιδιωτικά κανάλια είναι παντελώς ανύπαρκτη και υπάρχει συνεργασία αποκλειστικά και μόνο με την ΕΡΤ και ιδίως την [[ΕΡΤnews]] και τους 19 περιφερειακούς ραδιοφωνικούς σταθμούς της ΕΡΤ Δίκτυο, εκτός φυσικά από ρεπορτάζ για έκτακτα σοβαρά γεγονότα, ενώ υπάρχουν και ενδείξεις για χρήση τους από τοπικούς παράγοντες για αθέμιτη πολιτική προβολή και άσκηση πιέσεων (παράδειγμα οι πολλές προβολές υποψηφίων Δημάρχων και Δημοτικών Συμβούλων, αλλά και Υποψηφίων Αντιπεριφερειάρχων, κάθε 4 χρόνια σε περιόδους πριν τις Αυτοδιοικητικές Εκλογές), ενώ μάλιστα υπάρχουν Δήμαρχοι και Δημοτικοί Σύμβουλοι σε πολλές περιοχές της χώρας που εκβιάζουν και δημοσιογράφους των περιφερειακών καναλιών, ιδίως σε περιπτώσεις υπεξαίρεσης χρημάτων. Τα τεχνικά μέσα είναι πολλές φορές ανεπαρκή και παρωχημένα ενώ οι συνθήκες εργασίας για το προσωπικό δύσκολες είναι «ημινόμιμες ή ημιπαράνομες», και σε περίπτωση πτώχευσης ένος περιφερειακού σταθμού, αυτός που εργάζεται δεν διεκδικεί καθόλου τα δεδουλευμένα του, και μένει στον δρόμο. Τα τελευταία χρόνια πολλοί περιφερειακοί σταθμοί, δεν ανταπεξέλθονται καθόλου στα οικονομικά τους και στα έσοδα και έξοδα τους, τα περισσότερα έχουν πολύ κακό μάρκετινγκ και μεγάλη απουσία από σπόνσορες και διαφημίσεις ιδίως στην επαρχία όπου η αγορά είναι μικρή, άλλα έχουν πολύ κακή συνεννόηση με τους μετόχους τους και μεγάλες διαμάχες με τους εργαζομένους τους, προβάλλουν αποκλειστικά πρόγραμμα κονσέρβα, συμπεριλαμβανομένων και κάποιων που παραπλανούν τον κόσμο ειδικότερα σε θέματα θρησκείας ή πολιτικής πεποίθησης, έχουν άθλια ποιότητα εικόνας διότι μεταδίδονται αποκλειστικά σε ψηφιακή εικόνα τυπικής ευκρίνειας, αφήνουν πολλά χρέη στον πάροχο μετάδοσης [[Digea]], με αποτέλεσμα η εταιρεία να αλλοιώνει ή να ρίχνει «μαύρο» στα συγκεκριμένα κανάλια μιας και κατέχει το μονοπώλιο στην αγορά για όλους τους σταθμούς, πανελλαδικούς και περιφερειακούς, αφαιρώντας τα από τις συχνότητες της με αποτέλεσμα τα χρέη των μη λειτουργούντων καναλιών να μεταφέρονται σε άλλους ήδη λειτουργούντες.

Επίσης αρκετοί περιφερειακοί σταθμοί ανά την Ελλάδα, εδώ και περίπου δέκα χρόνια, έχουν κληθεί αρκετές φορές από το [[Εθνικό Συμβούλιο Ραδιοτηλεόρασης]] σχετικά με την συνεργασία τους με άλλους σταθμούς της περιφέρειας, τις συχνές παραβιάσεις του προγράμματος τους, το πολύωρο τηλεμάρκετινγκ που προβάλλουν, αλλά και για τα πολύ χαμηλού επιπέδου ενημερωτικά και ψυχαγωγικά προγράμματα που μεταδίδουν, ενώ έχει επισημανθεί από το ΕΣΡ, για τις ίδιες εκπομπές ακόμη και για χρήση άσεμνης γλώσσας. Παραδείγματα περιφερειακών σταθμών που έχουν κληθεί αρκετές φορές από το ΕΣΡ, αποτελούν το ΑΡΤ, το New Epsilon TV και το Smile TV από την Αττική.

==Παραγωγή τηλεοπτικού προγράμματος==
===Ενημερωτικό πρόγραμμα===
[[Αρχείο:Γιώργος Παπαδάκης.jpg|thumb|Ο [[Γιώργος Παπαδάκης]] ο επί 34 χρόνια (1992-2025) παρουσιαστής της εκπομπής *«Καλημέρα Ελλάδα»* στον [[ΑΝΤ1]]. Πέθανε αιφνίδια στις 4 Ιανουαρίου 2026.]]

Τα δημόσια δίκτυα προσπάθησαν από νωρίς να οργανώσουν ενημερωτικό τμήμα, αλλά αρχικά οι ειδήσεις καταλάμβαναν μικρό μέρος του προγράμματος και περιορίζονταν στα βασικά ελληνικά ή ξένα γεγονότα. Στην περίοδο της [[Στρατιωτική δικτατορία στην Ελλάδα (1967 - 1974)|χούντας]] τα δελτία ήταν [[λογοκρισία|λογοκριμένα]], εκθείαζαν συστηματικά το καθεστώς και ασκούσαν έντονη ελληνοχριστιανική, [[αντικομμουνισμός|αντικομμουνιστική]] και φιλοστρατιωτική προπαγάνδα. Το 1970 άρχισαν να προβάλλονται ζωντανές ενημερωτικές εκπομπές, με πρώτη το *Σήμερα* όπου εμφανίστηκαν για πρώτη φορά πολλοί νέοι τότε [[Δημοσιογράφος|δημοσιογράφοι]] που αργότερα είχαν μακρά τηλεοπτική παρουσία, όπως ο [[Νάσος Αθανασίου]], ο [[Τέρενς Κουίκ]] και η [[Φωτεινή Πιπιλή]]. Μια γενικά θεωρούμενη μαύρη σελίδα για την ελληνική τηλεόραση είναι η εκπομπή του δημοφιλούς εκείνη την εποχή δημοσιογράφου και παρουσιαστή [[Νίκος Μαστοράκης (δημοσιογράφος)|Νίκου Μαστοράκη]], λίγες ημέρες μετά την καταστολή της [[Εξέγερση του Πολυτεχνείου|εξέγερσης του Πολυτεχνείου]], με καλεσμένους κρατούμενους φοιτητές που είχαν πάρει μέρος στα γεγονότα. Ο ίδιος είχε παραδεχτεί ότι ήταν λάθος του να κάνει την εκπομπή, αλλά είπε ότι πιέστηκε από πολιτικούς παράγοντες.

Με την [[Μεταπολίτευση|αποκατάσταση της δημοκρατίας]] το κλίμα άλλαξε και έτσι οι [[Ελληνικές βουλευτικές εκλογές 1974|εκλογές του Νοεμβρίου του 1974]] και το [[Ελληνικό δημοψήφισμα του 1974|δημοψήφισμα για το πολιτειακό]] διεξήχθησαν με δίκαιη εκπροσώπηση των κομμάτων στην τηλεόραση, ακόμα και του έκπτωτου βασιλιά [[Κωνσταντίνος Β΄ της Ελλάδας|Κωνσταντίνου]]. Αργότερα πάντως μέσα στη δεκαετία τα δημόσια δίκτυα δεν ήταν πάντα ανοιχτά στον εκτός κυβέρνησης πολιτικό χώρο. Οι ενημερωτικές εκπομπές συνεχίστηκαν, κυρίως τα μεσημέρια, ενώ άρχισαν και εκπομπές πολιτικού διαλόγου. Χαρακτηριστικό της εποχής η τάση για προγράμματα που αναφέρονταν με θετικό τρόπο στην [[Ευρωπαϊκή Οικονομική Κοινότητα|ΕΟΚ]], σε μια προσπάθεια να βελτιωθεί η εντύπωση της κοινής γνώμης για την Κοινότητα ενόψει της ένταξης της χώρας σε αυτήν το 1981.

Η άνοδος του [[Πανελλήνιο Σοσιαλιστικό Κίνημα|ΠΑΣΟΚ]] στις [[Ελληνικές βουλευτικές εκλογές 1981|εκλογές του 1981]], παρά τα ανοίγματα που γίνονταν κατά διαστήματα, δεν μετέβαλλε τα πράγματα σε ό,τι αφορά την υπερπροβολή της κυβέρνησης σε σχέση με τα άλλα κόμματα. Αντίθετα, ο στενός κυβερνητικός έλεγχος στο δελτίο ειδήσεων σήμαινε ότι ήταν ένα είδος ημιεπίσημου κυβερνητικού ανακοινωθέντος, ενώ έγινε και αφορμή για την απομάκρυνση διευθυντών ενημέρωσης, που ήταν διορισμένοι από την κυβέρνηση. Πολλά ρεπορτάζ κάλυπταν την κυβέρνηση και το ΠΑΣΟΚ παίρνοντας ανοιχτά θέση υπέρ τους ενώ κάλυπταν, κατά προτεραιότητα, θέματα που την ενδιέφεραν, όπως τα συνδικαλιστικά. Ο λόγος ήταν ξύλινος και υπερτερούσε σε σχέση με την εικόνα με μακρόσυρτες αναγνώσεις κειμένων. Εμφανίστηκαν πάντως μέσα στη δεκαετία ζωντανές πολιτικές εκπομπές, όπως τα *Ανοιχτά χαρτιά* και εκπομπές ερευνητικού ρεπορτάζ όπως οι *Ρεπόρτερς* από τον [[Γιάννης Ν. Δημαράς|Γιάννη Δημαρά]], τον [[Γιώργος Λιάνης|Γιώργο Λιάνη]] και τον [[Κώστας Χαρδαβέλλας|Κώστα Χαρδαβέλλα]], τρεις δημοσιογράφους που είχαν παρουσία στις [[Εφημερίδα|εφημερίδες]].

Η εμφάνιση των ιδιωτικών καναλιών άλλαξε την εικόνα στον ειδησεογραφικό τομέα. Το [[Mega Channel|Mega]] και ο [[ΑΝΤ1]] επιδόθηκαν σε έντονο ανταγωνισμό, δίνοντας βάρος σε κοινωνικά ζητήματα καθώς μετά το 1989-1990 άρχισε γενικά να ατονεί το ενδιαφέρον για την πολιτική και τα κόμματα. Τα κανάλια θεωρούνταν ότι στηρίζουν τα μεγάλα κόμματα, με το Mega, λόγω των γενικά κεντρώων εκδοτών που το κατείχαν, να θεωρείται φιλικό προς το ΠΑΣΟΚ και γενικότερα τον προοδευτικό χώρο, και ο ΑΝΤ1 φιλικός με τη Νέα Δημοκρατία και τη συντηρητική παράταξη. Αργότερα όμως, στη δεκαετία του 2010 και έπειτα, το Mega άρχισε να θεωρείται λιγότερο αντικειμενικό κανάλι. Στην περίοδο της [[Ελληνική οικονομική κρίση χρέους (2009-2018)|κρίσης]], αυτά τα δύο κανάλια και η [[ΣΚΑΪ Τηλεόραση|τηλεόραση του ΣΚΑΪ]] έδιναν στην κοινή γνώμη την εντύπωση ότι στηρίζουν σε διάφορους βαθμούς την πολιτική των μνημονίων, αν και κατά καιρούς ασκούσαν κριτική σε επιμέρους πτυχές του προγράμματος ή συνολικά σε αυτό.

[[Αρχείο:Μαρία Χούκλη.jpg|thumb|Η [[Μαρία Χούκλη]], επί πολλά χρόνια παρουσιάστρια κεντρικών δελτίων ειδήσεων ήταν συντονίστρια του ντιμπέιτ στις [[Ελληνικές βουλευτικές εκλογές 2009|εκλογές του 2009]]. Τα τελευταία χρόνια η παρουσιάστρια απέχει από την τηλεόραση, και από τα φώτα της δημοσιότητας.]]

[[Αρχείο:Evangelatos.jpg|thumb|Ο [[Νίκος Ευαγγελάτος]], επίσης στο ντιμπέιτ στις [[Ελληνικές βουλευτικές εκλογές 2009|εκλογές του 2009]], είναι από τους πιο γνωστούς παρουσιαστές ειδήσεων στα ιδιωτικά τηλεοπτικά κανάλια.]]

Το 1993 ο [[ΣΚΑΪ Τηλεόραση|ΣΚΑΪ]] εισήγαγε πρώτος για τα τότε Ελληνικά τηλεοπτικά δεδομένα τα τηλεπαράθυρα, φέρνοντας διαφορετική δομή στα δελτία ειδήσεων και στις τηλεοπτικές εκπομπές, τα οποία έγιναν και στα άλλα κανάλια μεγαλύτερα σε μήκος (μία ώρα ή και περισσότερο) ενώ άρχισαν να αντικαθιστούν τα ρεπορτάζ με διάλογο ανάμεσα στον [[Τηλεοπτικός παρουσιαστής|παρουσιαστή]] και δημοσιογράφους ή τους καλεσμένους. Προς τα μέσα της δεκαετίας του 1990 τα ιδιωτικά κανάλια άρχισαν να στρέφονται περισσότερο στην σκανδαλοθηρία και σε κοινωνικά θέματα, περιορίζοντας την κάλυψη σε άλλα ζητήματα, όπως τα διεθνή. Το ίδιο διάστημα ο κυβερνητικός έλεγχος πάνω στα δελτία της δημόσιας τηλεόρασης έγινε λιγότερο στενός, η οποία, επειδή απέφυγε τις ακρότητες της ιδιωτικής, σταδιακά κέρδισε σε δημοτικότητα και κύρος στον ενημερωτικό τομέα.

Το φαινόμενο των τηλεπαραθύρων επεκτάθηκε ακόμα περισσότερο την δεκαετία του 2000, όταν άρχισαν να καλύπτουν όλο και περισσότερο χρόνο των δελτίων. Η δομή του δελτίου των ιδιωτικών καναλιών με διάλογο ανάμεσα στον παρουσιαστή και στους συμπαρουσιαστές ή τους καλεσμένους και σχετικά λίγα ρεπορτάζ δεν άλλαξε σημαντικά ως και σήμερα. Ο βασικός παρουσιαστής, ο άνκορμαν (anchorman), έγινε το κεντρικό πρόσωπο του δελτίου και έφτασε να ταυτίζεται με το δελτίο και το κανάλι. Από τους πλέον αναγνωρίσιμους και αναγνωρίσιμες με μακριά παρουσία στην τηλεόραση (κυρίως την ιδιωτική) είναι σήμερα ο [[Νίκος Ευαγγελάτος]], η [[Έλλη Στάη]], η [[Σία Κοσιώνη]], ο [[Αντώνης Σρόιτερ]], ο [[Νίκος Χατζηνικολάου]], ο [[Γιάννης Παπαδόπουλος (δημοσιογράφος)|Γιάννης Παπαδόπουλος]] και η Ανδριάνα Παρασκευοπούλου και σε παλαιότερες εποχές η [[Μαρία Χούκλη]], η [[Όλγα Τρέμη]], η [[Λιάνα Κανέλλη]], ο [[Τέρενς Κουίκ]], η [[Φωτεινή Αραμπατζή]] και η [[Εύα Καϊλή]], ενώ άλλοι αναγνωρίσιμοι όπως ο [[Γιώργος Αυτιάς]] και η [[Ελεονώρα Μελέτη]], αποσύρθηκαν πρόσφατα από την τηλεόραση και έγιναν Ευρωβουλευτές. Μεγάλο βάρος δόθηκε από τα ιδιωτικά δίκτυα στις ενημερωτικές εκπομπές και κυρίως στις πολιτικές, που συχνά είναι βασισμένες σε ξένα πρότυπα. Εκεί ο παρουσιαστής είχε διάλογο με ένα-δύο πρόσωπα, αργότερα όμως έτεινε να γίνεται συντονιστής σε πολυπρόσωπες συζητήσεις.

Μέσα στην οικονομική κρίση πάντως, το κοινό των ειδησεογραφικών δελτίων άρχισε να μειώνεται και οι τηλεθεατές τα εμπιστεύονταν όλο και λιγότερο. Ακόμη, η [[ερευνητική δημοσιογραφία]], που έχει δώσει στην δημόσια και την ιδιωτική τηλεόραση αρκετά αξιόλογα δείγματα, άρχισε να περιορίζεται συνήθως λόγω κόστους. Από το 2021, η ερευνητική δημοσιογραφία στα κανάλια θεωρείται εξ ίσου, όπως το ενημερωτικό πρόγραμμα αναξιόπιστη και πολλές φορές προσβλητική κυρίως σε γνωστά πρόσωπα του θεάματος και του κράτους, και επικεντρώνεται κυρίως σε ζητήματα [[Βιασμός|βιασμού]], σε [[δολοφονία|δολοφονίες]] παιδιών, σε σκάνδαλα της εκκλησιαστικής ιεραρχίας, σε υποθέσεις εγκλημάτων που έχουν συγκλονίσει το πανελλήνιο όπως τις [[Πυρκαγιές στην Αττική το 2018]] και το [[σιδηροδρομικό δυστύχημα στα Τέμπη]], ακόμα και σε πολιτικά εγκλήματα όπως το [[Σκάνδαλο του ΟΠΕΚΕΠΕ]], ενώ τα τελευταία χρόνια είναι εξαιρετικά έντονη η [[παραπληροφόρηση]] και οι [[ψευδείς ειδήσεις]], σε όλο το φάσμα του ενημερωτικού προγράμματος, παρεμβαίνοντας ακόμα και το [[Εθνικό Συμβούλιο Ραδιοτηλεόρασης]] για την ποιότητα των ειδήσεων σε όλους τους τηλεοπτικούς σταθμούς ανεξαρτήτου εμβέλειας (δημόσιοι, πανελλαδικοί ιδιωτικοί και περιφερειακοί), με τους περιφερειακούς να κατέχουν τα πρωτεία στην παραπληροφόρηση και τις ψευδείς ειδήσεις και οι πανελλαδικοί ιδιωτικοί, να παραβαίνουν συχνά τον κώδικα δεοντολογίας της ειδησεογραφίας (ιδίως το Mega, ο Alpha και το Open), ενώ ορισμένες φορές και η ΕΡΤ και ο ΣΚΑΪ έχουν κατηγορηθεί και αυτή για αμεροληψία, προβολή υπερβολικής αντικειμενικής ενημέρωσης και παραβίαση του κώδικα δεοντολογίας.

===Μυθοπλασία===
Οι [[Τηλεοπτικό πρόγραμμα|τηλεοπτικές σειρές]] [[μυθοπλασία]]ς έχουν κεντρική θέση στα προγράμματα της ελληνικής τηλεόρασης από την ίδρυσή της. Κατά τα πρώτα χρόνια πειραματικής λειτουργίας τα τηλεοπτικά δίκτυα βασίστηκαν σε ξένη παραγωγή, κυρίως κωμικές ή δραματικές αμερικάνικες σειρές, [[ντοκιμαντέρ]] και [[Κινηματογραφική ταινία|ταινίες]]. Το πρώτο σίριαλ, που μεταδόθηκε από την [[Υπηρεσία Ενημερώσεως Ενόπλων Δυνάμεων|ΥΕΝΕΔ]] τον Απρίλιο του 1970, ήταν *Το σπίτι με τον φοίνικα*. Παρότι δεν ήταν πολύ επιτυχημένο, γρήγορα ακολούθησαν και άλλες σειρές που βοήθησαν στη διαμόρφωση μιας, αρχικά μικρής αλλά συνεχώς αυξανόμενης σε μέγεθος, τηλεοπτικής βιομηχανίας.

Ως το 1974 κυριαρχούσαν υπερβολικά οι [[Δράμα (κινηματογράφος και τηλεόραση)|δραματικές σειρές]], πολύ συχνά με θεματολογία που αφορούσε [[Ελληνική Χωροφυλακή|αστυνομικά]] ή [[Ελληνικός Στρατός|στρατιωτικά]] ζητήματα, απηχώντας υπερβολικά την ιδεολογική γραμμή του «[[Βασίλειο της Ελλάδας|Πατρίς]]-[[Ανατολικός Ορθόδοξος Χριστιανισμός|Θρησκεία]]-[[Οικογένεια]]» του [[Στρατιωτική δικτατορία στην Ελλάδα (1967 - 1974)|στρατιωτικού καθεστώτος]]. Τεράστια ήταν η επιτυχία του *Αγνώστου πολέμου*, της δραματικής σειράς του [[Νίκος Φώσκολος|Νίκου Φώσκολου]] που εκτυλίσσονταν την εποχή του [[Β΄ Παγκόσμιος Πόλεμος|Δευτέρου Παγκοσμίου Πολέμου]] και παρουσίαζε έναν «υφέρποντα [[Κομμουνισμός|κομμουνιστικό]] κίνδυνο».

Οι [[Κωμωδία|κωμωδίες]] αφορούσαν κυρίως τύπους χαρακτήρων, όπως η *Κοκορόμυαλη* και μικροπροβλήματα της καθημερινότητας και δεν προχωρούσαν παρά μόνο έμμεσα σε πολιτική ή κοινωνική κριτική, αφού τα σενάρια και η διαδικασία παραγωγής περνούσαν από [[λογοκρισία]]. Οι [[Σεναριογράφος|σεναριογράφοι]], όταν δεν αυτολογοκρίνονταν, έβρισκαν πάντως διάφορους τρόπους να την παρακάμπτουν. Πολλές σειρές χαρακτηρίζονταν γενικά από μέτρια ή κακή ποιότητα παραγωγής, λίγες όμως ξεχώριζαν για τα σενάρια και τις ερμηνείες, όπως η δημοφιλής κωμική σειρά *Εκείνος κι εκείνος* με τον [[Βασίλης Διαμαντόπουλος|Βασίλη Διαμαντόπουλο]] και τον [[Γιώργος Μιχαλακόπουλος|Γιώργο Μιχαλακόπουλο]].

Μεγάλο μέρος του προγράμματος εκείνης της περιόδου, ήδη από τις πρώτες εκπομπές του 1960 ως και το 1973, ήταν προσφερόμενο από εταιρείες που [[Διαφήμιση|διαφημίζονταν]] στο νέο μέσο. Το μοντέλο παραγωγής των σειρών ήταν ένα είδος εργολαβίας για τα κανάλια. Οι εταιρείες αναλάμβαναν την παραγωγή της σειράς που κατά κανόνα ολοκληρώνονταν σε 10-15 ολιγόλεπτα επεισόδια (ως 30 λεπτά) και την πωλούσαν στα κανάλια με αντάλλαγμα τηλεοπτικό χρόνο. Λίγες σειρές ήταν εσωτερικές παραγωγές του [[Εθνικό Ίδρυμα Ραδιοφωνίας Τηλεοράσεως|ΕΙΡΤ]] ή της ΥΕΝΕΔ.

Με την [[Μεταπολίτευση|πτώση της χούντας]], υπήρξε στροφή από τις αυτοτελείς σειρές σε σειρές που εκτείνονταν σε μεγαλύτερους κύκλους επεισοδίων, με πολλούς ηθοποιούς και πιο σύνθετους χαρακτήρες. Ανάμεσα σε αυτές ήταν το *Λούνα παρκ* (1974-1981) του [[Γιάννης Δαλιανίδης|Γιάννη Δαλιανίδη]] που έδωσε πληθώρα αγαπητών στο κοινό ρόλων και *Οι Πανθέοι* (1977-1979), διασκευή από το ομώνυμο μυθιστόρημα του [[Τάσος Αθανασιάδης|Τάσου Αθανασιάδη]]. Παράλληλα, άρχισαν να προβάλλονται ξένες σειρές, όπως το πολύ δημοφιλές *Ντάλας*. Από την άλλη πλευρά, η δημόσια τηλεόραση στην [[Ελλάδα]], αλλά και διεθνώς, πάντα έδειχνε μεγαλύτερο ενδιαφέρον για τις πολιτιστικές εκπομπές από τα ιδιωτικά δίκτυα. Έτσι την ίδια περίοδο άρχισε να μεταδίδεται το *Παρασκήνιο*, μία από τις ποιοτικότερες πολιτιστικές εκπομπές στην ελληνική τηλεόραση, και η παραγωγή του *Θεάτρου της Δευτέρας* που έδωσε πάνω από 1.000 [[Θέατρο|παραστάσεις]] στην επόμενη εικοσαετία.

Με την [[Κυβέρνηση Ανδρέα Παπανδρέου 1981|άνοδο του ΠΑΣΟΚ]] στην εξουσία, το 1981, το πρόγραμμα επανεξετάστηκε και διευρύνθηκε η θεματολογία με ζητήματα όπως ο [[Σοσιαλδημοκρατία|σοσιαλισμός]], η [[Επαρχίες της Ελλάδας|επαρχία]] και οι [[Γυναίκα|γυναίκες]] ενώ κάλυψε κοινωνικά ακόμα και πολιτικά ζητήματα της πρόσφατης ιστορίας, όπως τα [[Λαυρεωτικό ζήτημα|Λαυρεωτικά]]. Ακόμη, κάποιες νέες σειρές γυρίζονταν με κινηματογραφική αισθητική και έγιναν περισσότερο [[Ρεαλισμός (τέχνες)|ρεαλιστικές]], αγγίζοντας ζητήματα που ως τότε απέφευγαν, όπως τα [[Ναρκωτικό|ναρκωτικά]], την [[σεξουαλική επανάσταση]] και τη [[βία]] (π.χ. στο αμφιλεγόμενο σίριαλ *Η κάθοδος* το 1983). Στην ίδια περίοδο παρήχθησαν περισσότερες από 20 τηλεταινίες, κυρίως δραματικές. Ωστόσο το πρόγραμμα επικρίθηκε από τον Τύπο της εποχής, μεταξύ άλλων, για την κακή ποιότητα και την ιδεολογία του, ενώ φαίνεται ότι υπήρχε μια προτίμηση σε καλλιτέχνες και ηθοποιούς που εξέφραζαν καλύτερα την γραμμή του [[Πανελλήνιο Σοσιαλιστικό Κίνημα|ΠΑΣΟΚ]]. Υπήρξαν ακόμη και περιστατικά [[λογοκρισία]]ς, όπως και η εσπευσμένη διακοπή μετάδοσης ενός [[ντοκιμαντέρ]] για τα καμάκια και της ταινίας *Πέφτουν οι σφαίρες σαν το χαλάζι και ο τραυματισμένος καλλιτέχνης αναστενάζει...*

Πολλά από τα προγράμματα (σίριαλ και εκπομπές) των πρώτων 15-20 ετών της δημόσιας τηλεόρασης έχουν χαθεί, γιατί οι μαγνητοταινίες όπου ήταν αποθηκευμένα χρησιμοποιήθηκαν αργότερα, για λόγους κόστους, για την εγγραφή άλλων προγραμμάτων. Τα μεγάλα ιδιωτικά κανάλια διαθέτουν μέρος του προγράμματός τους στο [[διαδίκτυο]] από τις [[Ιστότοπος|ιστοσελίδες]] τους ή και από το [[YouTube]]. Μεγάλος αριθμός προγραμμάτων διακινείται και σε δίκτυα p2p. Γενικά όμως υπάρχει έλλειμμα οργανωμένων και διαθέσιμων αρχείων που δυσχεραίνει την έρευνα.

[[Αρχείο:Κωνστανινου Και Ελένης.jpg|200px|thumb|Η σειρά *«Κωνσταντίνου και Ελένης»* (1998-2000) στον [[ΑΝΤ1]], κατέχει σήμερα το ρεκόρ επαναλήψεων, από κάθε άλλη σειρά στην Ελληνική τηλεόραση.]]

Στην περίοδο της ιδιωτικής τηλεόρασης, το [[Mega Channel|Mega]] και ο [[ΑΝΤ1]] βασίστηκαν για το ψυχαγωγικό τους πρόγραμμα στα σίριαλ, τα οποία ως τα τέλη της δεκαετίας του 2000 ήταν το βασικό πεδίο ανταγωνισμού στην κύρια ζώνη προγράμματος (prime time). Σε κάποιες σεζόν της δεκαετίας του 1990 είχαν 10 ή και περισσότερα σίριαλ το καθένα, κάτι που χαρακτηρίζεται σπάνιο φαινόμενο σε σχέση με άλλες χώρες, αλλά ο όγκος της παραγωγής δεν συμβάδιζε πάντα με την ποιότητα. Σχεδόν σε κάθε σεζόν ξεχώριζαν μόλις δύο-τρία σίριαλ, πολλές φορές στο ίδιο κανάλι. Κυριαρχούσαν τα δραματικά και τα κωμικά σίριαλ, ενώ μεταδόθηκαν και [[Σαπουνόπερα|σαπουνόπερες]], δηλαδή δραματικές σειρές σε μεγάλους κύκλους επεισοδίων κατά τα ξένα πρότυπα. Σε αυτό το είδος επικράτησε ο [[Νίκος Φώσκολος]], που έγραφε και επιμελούνταν στον Antenna τη *Λάμψη* (1991-2005) και το *Καλημέρα Ζωή* (1993-2006), δύο από τις μακροβιότερες σειρές της ελληνικής τηλεόρασης, καθώς προβάλλονταν ανελλιπώς για 14 χρόνια. Την ίδια περίοδο, καθώς τα νέα κανάλια έδιναν περισσότερο βάρος στα [[Σενάριο|σενάρια]] παρά στους άλλους συντελεστές της σειράς, αναδείχτηκε και μια νεότερη γενιά σεναριογράφων και σκηνοθετών μέσα από γνωστές κωμικές σειρές όπως *Οι τρεις Χάριτες* (1990-1992), *Οι Απαράδεκτοι* (1991-1993), *Το δις εξαμαρτείν* (1993-1996), *Οι Μεν Και Οι Δεν* (1993-1996), *Της Ελλάδος τα παιδιά* (1993-1995), *Ντόλτσε Βίτα* (1995-1997), *Κωνσταντίνου και Ελένης* (1998-2000), *Εγκλήματα* (1998-2000), *Είσαι το Ταίρι Μου* (2001-2002), *Σαββατογεννημένες* (2003-2004), *Στο Παρά 5* (2005-2007), που προβάλλονται μέχρι και σήμερα σε επανάληψη πολλές φορές από τους σταθμούς που πρωτοπροβλήθηκαν, και δραματικές όπως το *Τμήμα ηθών* (1992-1995), η *Ανατομία ενός εγκλήματος* (1992-1995) και *η αίθουσα του θρόνου* (1998-1999). Αντίθετα όμως με το παρελθόν, πολλά από τα σύγχρονα σίριαλ είναι πολιτικά άχρωμα, ενώ τα σύγχρονα σήριαλ ειδικότερα τα κωμικά διακωμώδησαν ή χλεύαζαν πολλές φορές τον χαρακτήρα των ηθοποιών που έπαιζαν τον ρόλο. Κάποια απενεχοποίησαν μέχρι και κοινωνικά ζητήματα σε μία τότε συντηρητική Ελλάδα, όπως τα ερωτικά τρίγωνα, ο έρωτας μεταξύ μιας μεγαλύτερης σε ηλικία γυναίκα και ενός νεότερης ηλικίας άνδρα, η έλξη ετερωνύμων, η παρέα μεταξύ φτωχών και πλουσίων, η [[μοιχεία]], η [[ομοφυλοφιλία]] και η [[αμφιφυλοφιλία]], ενώ τα δραματικά είχαν ιστορίες, για ναρκωτικά, άγριες δολοφονίες, σεξουαλική εκμετάλλευση και βιασμούς, τον έρωτα ενός παπά με μία φοιτήτρια, και μία Ελληνίδα πού ερωτεύεται έναν Αλβανό.

Οι διασκευές από ξένα σίριαλ δεν ήταν πολλές αρχικά, αλλά έγιναν περισσότερες μετά το 2007, όταν μεταφέρθηκαν στην Ελλάδα αρκετά [[Ισπανική γλώσσα|ισπανόφωνα]] σίριαλ, με διασκευή κυρίως από ισπανόφωνες χώρες και χώρες της [[Λατινική Αμερική|Λατινικής Αμερικής]] (κυρίως από [[Ισπανία]], [[Μεξικό]], [[Αργεντινή]] και [[Χιλή]]). Επίσης, πολλά σίριαλ φαίνεται να βασίζονται σε καθαρά ξένα πρότυπα, χωρίς αυτό να δηλώνεται με σαφήνεια με ορισμένες να προέρχεται το σενάριο από ΗΠΑ, Καναδά, Γαλλία, Ηνωμένο Βασίλειο, Ιταλία, Ισραήλ, Γερμανία, Σουηδία και Νότια Κορέα, ενώ πολλές δραματικές σειρές ανά καιρούς είναι εποχής βασισμένες σε μυθιστορήματα και νουβέλες αλλά και σε ιστορίες ηλικιωμένων και πολιτικών γεγονότων, που διαδραματίζουν την ιστορία τους στην Ελλάδα προ και μετά πολέμου (περίοδος 1950 με 1967), σε εποχές της Δικτατορίας των Συνταγματαρχών (1967-1974), στην Μικρασιατική καταστροφή (1922-1923), σε εποχές πού η Ελλάδα ήταν υπό Οθωμανική κατοχή, σε απελευθερώσεις περιοχών και σε διωγμούς των Ελλήνων του Πόντου (1894-1923), στην εποχή της παγκόσμιας οικονομικής ύφεσης του 1929 (1924-1938), ή στις δεκαετίες μετά την μεταπολίτευση στην Ελλάδα του 1970, 1980 και 1990. Αντίστοιχα μερικές ελληνικές αστυνομικές σειρές οι οποίες προβλήθηκαν και προβάλλονται από την ελληνική τηλεόραση εξωραΐζουν τους αστυνομικούς, την αστυνομία και τον τρόπο που λειτουργεί  διδάσκοντας [[Copaganda|αστυνομική προπαγάνδα]]. Τέτοιες σειρές είναι ο [[Ο θάνατος του Τιμόθεου Κώνστα]], [[Οι Iερόσυλοι]], [[Οι ιστορίες του αστυνόμου Μπέκα]], [[Ανατομία ενός εγκλήματος (ελληνική σειρά)|Ανατομία ενός εγκλήματος]], [[Τμήμα Ηθών (σειρά)|Τμήμα Ηθών]] και πιο πρόσφατες Ο σκαραβαίος.

===Ψυχαγωγικό πρόγραμμα===
Η ιδιωτική τηλεόραση διεύρυνε τις ζώνες προγράμματος με τα πρωινά ενημερωτικά (όπως το *Καλημέρα Ελλάδα*, την *Κοινωνία Ώρα Mega* και το *Στούντιο με θέα*), τα πρωινά ψυχαγωγικά (όπως ο *Πρωινός καφές* που προβάλλονταν από το 1990 μέχρι το 2010 και ο *Όμορφος Κόσμος το πρωί* που προβάλλονταν την δεκαετία του 2000) και τα μεσημεριανά ψυχαγωγικά προγράμματα, τα σόου (*Ciao ΑΝΤ1*, *Μπράβο Ρούλα* κ.ά.) και στη δεκαετία του 2000, τα [[ριάλιτι]] (με γνωστά ξένα πρότζεκτ στην Ελληνική τηλεόραση το *Survivor*, το *Big Brother*, την *Φάρμα*, το *Master Chef* και το *Greece's Next Top Model*) και οι εκπομπές ταλέντων (πολύ γνωστά τα *Just the 2 Of Us*, το *The Voice*, το *Ελλάδα έχεις ταλέντο* και το *Fame Story*). Αυτό σταδιακά πίεσε τα δημόσια κανάλια να καθιερώσουν και αυτά παρόμοιες ζώνες, εκτός από τα ριάλιτι και τα σόου. Τα τηλεπαιχνίδια και οι εκπομπές μαγειρικής και ζαχαροπλαστικής, που συνηθισμένα στη δημόσια τηλεόραση, ήταν περισσότερα στα πρώτα χρόνια της ιδιωτικής, αλλά σταδιακά και αυτό το είδος ατόνησε, επαναφέροντάς τα στην πρώτη, ενώ τα τελευταία χρόνια γίνονται και πολλά ριμέικ παλαιότερων τηλεπαιχνιδιών, κυρίως στην ιδιωτική τηλεόραση όπως το *Ποιος Θέλει να γίνει Εκατομμυριούχος*, *Ο Τροχός της Τύχης*, *Deal* και το *Ο Ποίος Αδύναμος Κρίκος*, με αποτέλεσμα πολλοί τηλεθεατές να μην τα παρακολουθούν, επειδή τα γνωρίζουν από το παρελθόν ή τους είναι αδιάφορα.

Τα πρωϊνά ενημερωτικά και ψυχαγωγικά προγράμματα της ιδιωτικής τηλεόρασης χαρακτηρίζονται μειωτικά από πολλούς τηλεκριτικούς, ανθρώπους της τηλεόρασης, γονείς και εκπαιδευτικούς ως «τηλεσκουπίδια», «[[Κίτρινος Τύπος]]» ή με την λογική έννοια «άχρηστα προγράμματα με λόγια ντεκαφεϊνέ, δίχως αξία ως προ τον τηλεθεατή», επειδή προσφέρουν πρόγραμμα [[λαϊκισμός|λαϊκίστικου]], παραπλανητικού και παρωχημένου επιπέδου και με εξαιρετικά απρεπές λεξιλόγιο, [[λεκτική κακοποίηση]] και χαμηλής ποιότητας θεματολογία (όπως η ψυχαγωγία για την ζωή των επώνυμων εγχώριας και του [[Χόλυγουντ]], σκηνές με άγριες δολοφονίες και με υποθέσεις δικαστηρίων όπως παράδειγμα η [[Θάνατοι τριών αδελφών στην Πάτρα|υπόθεση του θανάτου των τριών αδελφών στην Πάτρα]] σε ενημερωτικές εκπομπές, επειδή περιέχουν τραγούδια λαϊκού, έντεχνου και ξένου ρεπερτορίου τα οποία χαρακτηρίζονται στην αργκό και ως «σκυλάδικα», προσωπικές συζητήσεις ενηλίκων, θεματολογία του θεάτρου, πολιτικές συζητήσεις, υπερπροβολή πολιτικών προσώπων και [[αστρολογία]]).

===Εκπαιδευτικό πρόγραμμα===
Μικρότερο ήταν γενικά το μέρος του προγράμματος που καλύπτεται από προγράμματα εκπαιδευτικού ή μορφωτικού περιεχομένου, και αυτό γενικά μόνο από τα δημόσια δίκτυα. Η εκπαιδευτική τηλεόραση άρχισε να εκπέμπει στις 12 Αυγούστου 1977 με στόχο να περιορίσει γενικά τα ποσοστά του [[Αλφαβητισμός|αναλφαβητισμού]] που τότε ήταν γύρω στο 20%, δηλαδή αρκετά υψηλό για τα δεδομένα της τότε ΕΟΚ, και συνεχίστηκε για αρκετά χρόνια. Στο σήμερα ωστόσο, εκπαιδευτικού ή μορφωτικού περιεχομένου πρόγραμμα πρόσφερε αποκλειστικά η δημόσια τηλεόραση προσφέροντας σε παιδιά, γονείς και εκπαιδευτικούς και τηλεμαθήματα κατά την περίοδο της πανδημίας του COVID-19.

==Νομικό πλαίσιο για την τηλεόραση==
Η πρώτη αναφορά στην τηλεόραση έγινε στον αναγκαστικό νόμο 1663/1951 όπου δινόταν η δυνατότητα ίδρυσης από τις [[Ελληνικές Ένοπλες Δυνάμεις|ένοπλες δυνάμεις]] τηλεοπτικού σταθμού με «παιδαγωγικό και ψυχαγωγικό χαρακτήρα». Δυο χρόνια αργότερα, ο νόμος 2312/1953 «περί οργανώσεως και λειτουργίας της Εθνικής Ραδιοφωνίας της Ελλάδος» έδινε στο [[Εθνικό Ίδρυμα Ραδιοφωνίας|ΕΙΡ]] το αποκλειστικό δικαίωμα τηλεοπτικής εκπομπής, ενώ το [[νομοθετικό διάταγμα]] 3778/1957 έδινε στην [[Κυβέρνηση της Ελλάδας|κυβέρνηση]] το δικαίωμα προληπτικής [[λογοκρισία]]ς στο περιεχόμενο (άρθρο 5§2). Έτσι οι πρώτες τηλεοπτικές προσπάθειες, που έγιναν το 1960 και το 1962 υπό την αιγίδα της [[Δημόσια Επιχείρηση Ηλεκτρισμού|ΔΕΗ]], διακόπηκαν γιατί μόνο το ΕΙΡ και ο στρατός είχαν από το νόμο τη δυνατότητα τηλεοπτικών εκπομπών.

Επιπλέον το Σύνταγμα του 1952 όριζε ότι οι προστατευτικές διατάξεις για την ελευθερία του τύπου, που εισήγαγε το άρθρο 14§1, «δεν εφαρμόζονται επί των [[Κινηματογράφος|κινηματογράφων]], δημοσίων θεαμάτων, [[Δισκογραφία|φωνογραφίας]], [[ραδιοφωνία]]ς και άλλων παρεμφερών μέσων μετάδοσης λόγου ή παραστάσεων (14§9)». Η διάταξη διατηρήθηκε με μικρές αλλαγές και στο [[Σύνταγμα της Ελλάδας του 1975|Σύνταγμα του 1975]] ως εξής: «Οι προστατευτικές για τον τύπο διατάξεις του προηγούμενου άρθρου δεν εφαρμόζονται στον κινηματογράφο, τη φωνογραφία, τη ραδιοφωνία, την τηλεόραση και κάθε άλλο παρεμφερές μέσο μετάδοσης λόγου ή παράστασης» (15§1).

Η [[Στρατιωτική δικτατορία στην Ελλάδα (1967 - 1974)|χούντα των συνταγματαρχών]] εκμεταλλεύτηκε το περιοριστικό καθεστώς της δεκαετίας του 1950 για να καθυποτάξει πλήρως την τηλεόραση στήνοντας ένα «[[Ανατολικό Μπλοκ|ανατολικοευρωπαϊκού τύπου]]» καθεστώς λειτουργίας. Με το χουντικό νομοθετικό διάταγμα 722/1970 η [[Τηλεόραση Ενόπλων Δυνάμεων|ΤΕΔ]] μετονομάστηκε σε [[Υπηρεσία Ενημερώσεως Ενόπλων Δυνάμεων|ΥΕΝΕΔ]] και περιγραφόταν σαν μια πολιτικοστρατιωτική υπηρεσία με ρητό σκοπό λειτουργίας, πέρα από την ψυχαγωγία και την ενημέρωση, τη «διενέργεια ψυχολογικών επιχειρήσεων βάσει των εκάστοτε οδηγιών και κατευθύνσεων του [[Αρχηγείο Ενόπλων Δυνάμεων|Αρχηγείου Ενόπλων Δυνάμεων]]». Ακόμη, το νομοθετικό διάταγμα 745/1970 μετονόμασε το [[Εθνικό Ίδρυμα Ραδιοφωνίας|ΕΙΡ]] σε [[Εθνικό Ίδρυμα Ραδιοφωνίας Τηλεοράσεως|ΕΙΡΤ]].

Το Σύνταγμα του 1975 περιλάμβανε προβλέψεις για τη ραδιοτηλεόραση καθιερώνοντας την κρατική εποπτεία της λειτουργίας της. Το άρθρο 15§2 στην αρχική εκδοχή του 1975/1986 αναφέρει ότι:

: <blockquote>Η ραδιοφωνία και η τηλεόραση υπάγονται στον άμεσο έλεγχο του Κράτους και έχουν σκοπό την αντικειμενική και με ίσους όρους μετάδοση πληροφοριών και ειδήσεων, καθώς και προϊόντων του λόγου και της τέχνης. Πρέπει πάντως να εξασφαλίζεται η ποιοτική στάθμη των εκπομπών που επιβάλλει η κοινωνική αποστολή τους και η πολιτιστική ανάπτυξη της Χώρας.</blockquote>

Στην [[Αναθεώρηση του Συντάγματος της Ελλάδας (2001)|αναθεώρηση του 2001]] (και χωρίς να αλλάξει το [[Ελληνική συνταγματική αναθεώρηση του 2008|2008]] και το [[Ελληνική συνταγματική αναθεώρηση του 2019|2019]]) το άρθρο αναφέρει:

: <blockquote>Η ραδιοφωνία και η τηλεόραση υπάγονται στον άμεσο έλεγχο του Κράτους. Ο έλεγχος και η επιβολή των διοικητικών κυρώσεων υπάγονται στην αποκλειστική αρμοδιότητα του Εθνικού Συμβουλίου Ραδιοτηλεόρασης που είναι ανεξάρτητη αρχή, όπως νόμος ορίζει. Ο άμεσος έλεγχος του Κράτους, που λαμβάνει και τη μορφή του καθεστώτος της προηγούμενης άδειας, έχει ως σκοπό την αντικειμενική και με ίσους όρους μετάδοση πληροφοριών και ειδήσεων, καθώς και προϊόντων του λόγου και της τέχνης, την εξασφάλιση της ποιοτικής στάθμης των προγραμμάτων που επιβάλλει η κοινωνική αποστολή της ραδιοφωνίας και της τηλεόρασης και η πολιτιστική ανάπτυξη της Χώρας, καθώς και το σεβασμό της αξίας του ανθρώπου και την προστασία της παιδικής ηλικίας και της νεότητας. Ο νόμος ορίζει τα σχετικά με την υποχρεωτική και δωρεάν μετάδοση των εργασιών της Βουλής και των επιτροπών της, καθώς και προεκλογικών μηνυμάτων των κομμάτων από τα ραδιοτηλεοπτικά μέσα.</blockquote>

Πάντως, σύμφωνα με νομικούς, ο «άμεσος έλεγχος» που ορίζει το Σύνταγμα δεν απέκλειε την ύπαρξη ιδιωτικών σταθμών.

Στη [[μεταπολίτευση]] εκδόθηκαν και άλλοι ρυθμιστικοί νόμοι για τα ραδιοτηλεοπτικά, όπως ο 230/1975 για την [[Ελληνική Ραδιοφωνία Τηλεόραση|ΕΡΤ]], ο οποίος ενσωμάτωνε μέρος μόνο των προβλέψεων της έκθεσης Γκριν. Ο νόμος όριζε και την αποστρατικοποίηση της ΥΕΝΕΔ μέσα σε 2-3 χρόνια (περίπου ως το 1978), αλλά αυτό δεν συνέβη. Μετά την αποστρατικοποίηση της ΥΕΝΕΔ, που έγινε τελικά το 1982, ο νόμος 1730/1987 ενοποιούσε σε ενιαίο φορέα την [[ΕΡΤ1]] και την [[ΕΡΤ2 ΣΠΟΡ|ΕΡΤ2]]. Τη δυνατότητα ίδρυσης μη κρατικών καναλιών έδινε τελικά ο 1866/1989, που προέβλεπε και ίδρυση του [[Εθνικό Συμβούλιο Ραδιοτηλεόρασης|ΕΣΡ]]. Καθώς το τηλεοπτικό τοπίο αναπτύχθηκε άναρχα τα επόμενα χρόνια, εκδόθηκε ο νόμος 2328/1995 για το πλαίσιο λειτουργίας της ιδιωτικής τηλεόρασης, που πάντως δεν έλυνε όλα τα προβλήματα και τα μετέθετε για το μέλλον.

Εκτός από τα ζητήματα αδειοδότησης η πολιτεία έχει προσπαθήσει να ρυθμίσει ζητήματα της συγκέντρωσης και ιδιοκτησιακού καθεστώτος στα μέσα ενημέρωσης και ειδικότερα στην τηλεόραση. Ο νόμος 2328 προσπαθούσε να περιορίσει την οριζόντια και την κάθετη συγκέντρωση στα μέσα, δηλαδή την κατοχή μέσων διαφορετικών τύπων ([[εφημερίδα]], [[Ραδιόφωνο|ραδιοφωνικός]]/[[τηλεοπτικός σταθμός]]) ή πολλών του ίδιου τύπου, σε ένα από κάθε είδος. Η υλοποίηση του νόμου γνώρισε καθυστερήσεις.

===Βασικός μέτοχος===
Η [[Αναθεώρηση του Συντάγματος της Ελλάδας (2001)|συνταγματική αναθεώρηση του 2001]], με το άρθρο 14§9, καθιέρωσε το ασυμβίβαστο μεταξύ του ιδιοκτήτη [[Μέσα ενημέρωσης|ΜΜΕ]] και του προμηθευτή του Δημοσίου και εισήγαγε την έννοια του βασικού μετόχου. Η διάταξη έχει ως εξής:

: <blockquote>Το ιδιοκτησιακό καθεστώς, η οικονομική κατάσταση και τα μέσα χρηματοδότησης των μέσων ενημέρωσης πρέπει να γίνονται γνωστά, όπως νόμος ορίζει. Ο νόμος προβλέπει τα μέτρα και τους περιορισμούς που είναι αναγκαίοι για την πλήρη διασφάλιση της διαφάνειας και της πολυφωνίας στην ενημέρωση. Απαγορεύεται η συγκέντρωση του ελέγχου περισσότερων μέσων ενημέρωσης της αυτής ή άλλης μορφής. Απαγορεύεται ειδικότερα η συγκέντρωση περισσότερων του ενός ηλεκτρονικών μέσων ενημέρωσης της αυτής μορφής, όπως ο νόμος ορίζει. Η ιδιότητα του ιδιοκτήτη, του εταίρου, του βασικού μετόχου ή του διευθυντικού στελέχους επιχείρησης μέσων ενημέρωσης είναι ασυμβίβαστη με την ιδιότητα του ιδιοκτήτη, του εταίρου, του βασικού μετόχου ή του διευθυντικού στελέχους επιχείρησης που αναλαμβάνει έναντι του Δημοσίου ή νομικού προσώπου του ευρύτερου δημόσιου τομέα την εκτέλεση έργων ή προμηθειών ή την παροχή υπηρεσιών. Η απαγόρευση του προηγούμενου εδαφίου καταλαμβάνει και κάθε είδους παρένθετα πρόσωπα, όπως συζύγους, συγγενείς, οικονομικά εξαρτημένα άτομα ή εταιρείες. Ο νόμος ορίζει τις ειδικότερες ρυθμίσεις, τις κυρώσεις που μπορεί να φθάνουν μέχρι την ανάκληση της άδειας ραδιοφωνικού ή τηλεοπτικού σταθμού και μέχρι την απαγόρευση σύναψης ή την ακύρωση της σχετικής σύμβασης, καθώς και τους τρόπους ελέγχου και τις εγγυήσεις αποτροπής των καταστρατηγήσεων των προηγούμενων εδαφίων.</blockquote>

Ο σχετικός νόμος 3021/2002 θεωρούσε βασικό μέτοχο το φυσικό πρόσωπο ή την εταιρεία που κατέχει τουλάχιστον το 5% του μέσου, ενώ καθιέρωνε και την έκδοση πιστοποιητικού διαφάνειας από το ΕΣΡ που βεβαίωνε ότι δεν υπάρχει σχέση με έργα του Δημοσίου. Αργότερα, ο νόμος 3310/2005 εισήγαγε άλλες σχετικά με το ποια πρόσωπα θεωρούνται εξαρτώμενα από τον βασικό μέτοχο ενώ το όριο για τον χαρακτηρισμό μετόχου σαν βασικού κατέβηκε στο 1%. Ωστόσο αυτός ο νόμος συνάντησε την αντίδραση της [[Ευρωπαϊκή Ένωση|Ευρωπαϊκής Ένωσης]] για πιθανή παραβίαση του ελεύθερου ανταγωνισμού και τελικά, μετά από πιέσεις της ΕΕ, αναθεωρήθηκε.

===Άδειες λειτουργίας===
Στις 24 Ιουλίου 1989 δόθηκαν οι δύο πρώτες τηλεοπτικές άδειες ιδιωτικών τηλεοπτικών σταθμών στην [[Ελλάδα]], για δύο σταθμούς πανελλαδικής εμβέλειας, για την *Τηλέτυπος Α.Ε.* (σε λειτουργία από το 1989 μέχρι το 2018) και την *Νέα Τηλεόραση Α.Ε.* η οποία δεν λειτούργησε ποτέ. Τα υπόλοιπα νεοσύστατα τηλεοπτικά κανάλια και τα δημοτικά τηλεοπτικά κανάλια έλαβαν άδεια το 1993.

Οι δύο προσωρινές άδειες που δόθηκαν το 1989 σύντομα αναθεωρήθηκαν. Μια άλλη περίπλοκη προσπάθεια για χορήγηση αδειών έγινε την περίοδο 1993-1994, αλλά και πάλι σημειώθηκαν καθυστερήσεις. Τελικά οι πρώτες οριστικές τηλεοπτικές άδειες στην Ελλάδα χορηγήθηκαν το 1993 και ήταν διάρκειας επτά ετών (1993-2000) χωρίς οικονομικό αντάλλαγμα.

Άδεια πήραν οι εξής εταιρείες:


Επίσης δόθηκαν άδειες και στις αλήστου μνήμης εταιρείες *Νέο Κανάλι Ραδιοτηλεοπτική Α.Ε.* (New Channel μετέπειτα [[Tempo TV|Tempo]], το οποίο σταμάτησε να υπάρχει το 2003), και *Ελεύθερη Τηλεόραση Α.Ε.* ([[Κανάλι 29]] μετέπειτα [[Alter Channel|Alter]], το οποίο σταμάτησε να υπάρχει το 2013).

Δόθηκαν επίσης άδειες, και για τέσσερα περιφερειακής εμβέλειας κανάλια: *Ραδιοτηλεοπτικές Επιχειρήσεις Αφοί Καραβασίλη & Σία Α.Ε.* ([[Μακεδονία TV]]), και *Δημοτική Εταιρεία Πληροφόρησης, Θεάματος και Επικοινωνίας του Δήμου Θεσσαλονίκης* ([[TV 100]]), με επίγεια εκπομπή για τα πρώτα δύο μόνο για την περιοχή της Θεσσαλονίκης και της Κεντρικής Μακεδονίας, *City News Α.Ε.* (Telecity νυν [[ΑΡΤ (τηλεοπτικός σταθμός)|ΑΡΤ TV]]) και *Τηλετώρα Ανώνυμη Ραδιοτηλεοπτική Εταιρεία* (Τηλετώρα νυν [[One Channel]]), με επίγεια εκπομπή για τα τελευταία δύο μόνο για την περιοχή της [[Περιφέρεια Αττικής|Αττικής]] και του [[Αργοσαρωνικός|Αργοσαρωνικού]].

Επί [[Κυβέρνηση Κώστα Σημίτη Σεπτεμβρίου 1996|κυβέρνησης Σημίτη]], έγινε νέος διαγωνισμός το 1997, ο οποίος όριζε 117 τηλεοπτικές άδειες (εκ των οποίων 6 εθνικής εμβέλειας, 53 περιφερειακής και 58 τοπικής), αλλά το 2002 κηρύχτηκε άγονος και έκτοτε τα δίκτυα λειτουργούν χωρίς άδεια, λόγω κλεισίματος του Tempo και πολλών τοπικών καναλιών ανά την Ελλάδα, από οικονομικά προβλήματα. Απόπειρες για αδειοδότηση τηλεοπτικών αδειών και αναβάθμιση προγράμματος καναλιών έγιναν επίσης τις χρονιές:
*1998: Αναθεώρηση προγράμματος ενημερωτικών και ψυχαγωγικών εκπομπών λόγω της [[Υπόθεση Σορίν Ματέι|υπόθεσης Σορίν Ματέι]], πρωτοφανούς για εκείνη την εποχή στα τηλεοπτικά δρώμενα της Ελλάδας, της κάλυψης των βίαιων πολέμων σε Γιουγκοσλαβία, Παλαιστίνη και Τσετσενία αλλά και για σεξουαλικά και κοινωνικά ζητήματα που προβάλλονταν στην Ελληνική τηλεόραση ([[ΛΟΑΤ+]], [[δικαιώματα των γυναικών]], [[έμφυλη βία στην Ελλάδα]], [[εκφοβισμός]], [[σεξισμός]], [[μισογυνισμός]] κ.ά.), τα οποία στην Ελλάδα τότε ήταν άκρως συντηρητικά.
*1999: Αναθεώρηση προγράμματος λόγω αλλαγής χιλιετίας, [[παγκοσμιοποίηση]]ς, προσαρμοσμένα σε Ευρωπαϊκά δεδομένα και λόγω επίσκεψης του τότε προέδρου των ΗΠΑ, [[Μπιλ Κλίντον]].
*2000: Υιοθέτηση σημάτων καταλληλότητας, που δεν υπήρχαν μέχρι τότε στην ελληνική τηλεόραση.
*2004: Αναθεώρηση προγράμματος εν όψει ολυμπιακών αγώνων που πραγματοποιήθηκαν στην Αθήνα.
*2005 (επί Κυβέρνησης Κώστα Καραμανλή).
*2007: Εφαρμόστηκε ο Νόμος Ρουσόπουλου, που κατατάσσει τους σταθμούς σε τέσσερις κατηγορίες προγράμματος: γενικούς ενημερωτικούς με πολυποίκιλο πρόγραμμα (Mega, ΑΝΤ1, ΣΚΑΪ, Star κ.ά.), μη ενημερωτικούς με πολυποίκιλο πρόγραμμα (Μακεδονία TV, 0-6, Local TV, Mad, ΕΡΖ Ζακύνθου, κ.ά.), κομματικούς ενημερωτικούς (Τηλεάστυ, 902 TV) και καθαρά θεματικούς μη ενημερωτικούς (4Ε, Λύχνος, Πρωινή Καβάλας, Sport TV, Top Channel Κοζάνης κ.ά.)
*2008: Δόθηκαν συχνότητες για μεταβατική ψηφιακή μετάβαση, και έγινε έλεγχος στα πανελλαδικά κανάλια για ψυχαγωγικά προγράμματα και ριάλιτι σόου.
*2010-2012: Αναθεώρηση προγράμματος στα περιφερειακά και πανελλαδικά αντίστοιχα κανάλια λόγω ψηφιακής μετάβασης (κόψιμο των πολύωρων τηλεπωλήσεων, έλεγχος για άσχημη γλώσσα σε προγράμματα αλλά και για διαφημιζόμενους, κόψιμο προγραμμάτων που παραπλανούν τον κόσμο κ.ά.)
*2013: Δόθηκαν επίσημα συχνότητες για ψηφιακή μετάβαση, και έγινε το αιφνίδιο και απαράδεκτο [[κλείσιμο της ΕΡΤ]], που η Ευρώπη πίεσε έντονα την Ελλάδα, για απαραίτητη επαναλειτουργία της Δημόσιας Ραδιοτηλεόρασης.
*2015: Κατάργηση του αναλογικού τηλεοπτικού σήματος τον Φεβρουάριο, με τελευταία περιοχή την [[Κρήτη]]. Στις 11 Ιουνίου έγινε η πλήρη επαναλειτουργία της ΕΡΤ, και η πλήρης κατάργηση της [[Νέα Ελληνική Ραδιοφωνία, Ίντερνετ και Τηλεόραση|ΝΕΡΙΤ]].

Το 2016, πρόθεση της [[Κυβέρνηση Αλέξη Τσίπρα Ιανουαρίου 2015|κυβέρνησης Τσίπρα]] ήταν να επιλυθεί το χρόνιο πρόβλημα με την δημοπρασία, όλων των τηλεοπτικών αδειών. Ο σχετικός διαγωνισμός ολοκληρώθηκε στις 2 Σεπτεμβρίου με τέσσερις νικητές: *Ειδήσεις Dot Com Ανώνυμη Ραδιοτηλεοπτική και Εμπορική Εταιρία Παροχής Πληροφοριών και Ενημέρωσης* (ΣΚΑΪ Τηλεόραση), με το ποσό των 43.600.000 [[ευρώ]], *Ιωάννης-Βλαδίμηρος Χ. Καλογρίτσας Τηλεόραση Πανελλαδικής Κάλυψης Μονοπρόσωπη Α.Ε.* (δεν λειτούργησε ποτέ τηλεοπτικό σταθμό), με το ποσό των 52.600.000 ευρώ, *Antenna TV Α.Ε.* (ΑΝΤ1), με το ποσό των 75.900.000 ευρώ και *Alter Ego Επιχείρηση Μέσων Μαζικής Ενημέρωσης Α.Ε.* (αρχικά χωρίς τηλεσταθμό), με το ποσό των 73.900.000 ευρώ. Ωστόσο, τις 26 Οκτωβρίου του ίδιου έτους, ο διαγωνισμός ακυρώθηκε γιατί ο σχετικός νόμος κρίθηκε αντισυνταγματικός από το [[Συμβούλιο της Επικρατείας (Ελλάδα)|Συμβούλιο της Επικρατείας]].

Το 2018 στην εκ νέου διαδικασία αδειοδότησης, άδειες εθνικής εμβέλειας, απέκτησαν πέντε κανάλια, με το οικονομικό αντάλλαγμα των 35.000.000 ευρώ και λήξη αυτών το 2028: η *Antenna TV Α.Ε.* (ΑΝΤ1), η *Alpha Δορυφορική Τηλεόραση Α.Ε.* (Alpha TV), η *Νέα Τηλεόραση Α.Ε.* (Star Channel), η *Ειδήσεις Dot Com Ανώνυμη Ραδιοτηλεοπτική και Εμπορική Εταιρία Παροχής Πληροφοριών και Ενημέρωσης* (ΣΚΑΪ Τηλεόραση) και η *Ραδιοτηλεοπτική Α.Ε.* (Open Beyond TV). Μετέπειτα διεξήχθη δεύτερη προκήρυξη για άλλες δύο άδειες, με την *Alter Ego Επιχείρηση Μέσων Μαζικής Ενημέρωσης Α.Ε.'' (Mega Channel), να λαμβάνει την έκτη άδεια εκπομπής εθνικής εμβέλειας, η οποία θα λήξει το 2029. Ωστόσο πιθανόν να λήξουν νωρίτερα οι άδειες, από την προκαθορισμένη ημερομηνία και να ανακηρυχθούν ξανά εκ νέου, με την ίδια διαδικασία και για τα έξι κανάλια.

## Χαρακτηρισμός καταλληλότητας τηλεοπτικών προγραμμάτων
### Η τρέχουσα σήμανση καταλληλότητας (από το 2019)
Στις 17 Απριλίου 2018 το ΕΣΡ πρότεινε στο Υπουργείο Ψηφιακής Πολιτικής, Τηλεπικοινωνιών και Ενημέρωσης την αναθεώρηση των συμβόλων καταλληλότητας των τηλεοπτικών προγραμμάτων, κάτι που τελικά επικυρώθηκε και εφαρμόσθηκε μετά από ένα χρόνο, στις 30 Σεπτεμβρίου 2019. Συγκεκριμένα πρότεινε με το σύμβολο «Κ», το οποίο αντικατέστησε τον πράσινο ρόμβο, τον αριθμό «8», το οποίο αντικατέστησε τον μπλε κύκλο με τη μόνη διαφορά ότι μειώνεται κατά δύο έτη η απαγόρευση παρακολούθησης, τον αριθμό «12», το οποίο αντικατέστησε το πορτοκαλί τρίγωνο, τον αριθμό «16», το οποίο αντικατέστησε το μοβ τετράγωνο με τη μόνη διαφορά ότι αυξάνεται κατά ένα έτος η απαγόρευση παρακολούθησης και τον αριθμό «18» το οποίο αντικατέστησε το κόκκινο «Χ». Τα πέντε νέα σύμβολα, τα οποία αντικατέστησαν τα παλιά στις 30 Σεπτεμβρίου 2019, είναι τα ακόλουθα:

Επιπλέον, από την Δευτέρα 30 Σεπτεμβρίου 2019, τα τηλεοπτικά προγράμματα καταλληλότητας για ανηλίκους από 12 ετών και άνω, συνοδεύονται από ειδική λεκτική σήμανση προσδιορισμού του περιεχομένου τους, η οποία διακρίνεται κατά περίπτωση, στις ακόλουθες 4 κατηγορίες:

Αυτές οι σημάνσεις πρέπει να προβάλλονται τριάντα δευτερόλεπτα πριν από την προβολή, ακόμα και στη ροή των διαφημίσεων. Τα πρώτα τέσσερα χρόνια (2019 - 2023), όταν υιοθετήθηκαν τα σημερινά σήματα καταλλήλότητας από τα ιδιωτικά κανάλια, δεν χρησιμοποιούσαν αρχικά τα τηλεοπτικά προγράμματα καταλληλότητας για ανηλίκους από 12 ετών και άνω, όταν συνοδεύονται από ειδική λεκτική σήμανση προσδιορισμού του περιεχομένου τους, με αποτέλεσμα να εφαρμοστεί αναγκαστικά μόλις τον Σεπτέμβριο του 2023.

### Η παλαιότερη σήμανση καταλληλότητας (2000 - 2019)
Τα προηγούμενα σήματα θεσπίστηκαν την Παρασκευή 17 Μαρτίου 2000 και ήταν σε ισχύ, για 19 χρόνια, μέχρι τις 29 Σεπτεμβρίου 2019. Οι κατηγορίες καθορίζονταν από το άρθρο 3 και πέμπτη παράγραφο της υπ' αριθμόν 6138/Ε/17.3.2000 αποφάσεως του τότε Υπουργού Τύπου και Μ.Μ.Ε., κατά το οποίο καθ' όλη τη διάρκεια των τρέιλερ επιβάλλεται η εμφάνιση του συμβόλου καταλληλότητας.

Σε κάθε χαρακτηρισμό αντιστοιχεί ένα γεωμετρικό σύμβολο (με διαφορετικό σχήμα και χρώμα). Αναλυτικά:

## Οικονομική οργάνωση της τηλεόρασης
### Πηγές εσόδων και διαφήμιση
Τα δημόσια τηλεοπτικά δίκτυα βασίζονταν σχεδόν εξαρχής για τα έσοδά τους στο ανταποδοτικό τέλος που καταβάλλεται με τον λογαριασμό του ηλεκτρικού ρεύματος και στις διαφημίσεις. Το τέλος καθιερώθηκε το 1968 και επισημοποιήθηκε με το νόμο 230/1975, ενώ πριν το κλείσιμο της ΕΡΤ, ανερχόταν σε περίπου τέσσερα ευρώ το μήνα, αποφέροντας γύρω στα 30-35 εκατ. ευρώ το χρόνο, γύρω στο ένα δέκατο των εσόδων της ΕΡΤ. Μετά το κλείσιμο της ΕΡΤ το τέλος καταργήθηκε, αν και μετά επανήλθε στο ύψος των τριών ευρώ υπέρ της ΝΕΡΙΤ· στο ανταποδοτικό τέλος θα βασίζεται και η λειτουργία της επανασυσταθείσας ΕΡΤ. Το ΤΕΔ/ΥΕΝΕΔ, σαν στρατιωτικό κανάλι που ήταν, την περίοδο της χούντας φαίνεται ότι χρηματοδοτούνταν από κονδύλια του υπουργείου Άμυνας, ενώ είχε και τεράστια έσοδα από τα προσφερόμενα προγράμματα που υπολογίζεται ότι έφτασαν το ένα δισ. δραχμές μέσα στην επταετία, το οποίο για την εποχή ήταν ένα πολύ μεγάλο ποσό. Μεγάλο μέρος των εσόδων του καναλιού χρηματοδοτούσε το ενημερωτικό πρόγραμμα.

Τηλεοπτικές διαφημίσεις άρχισαν να μεταδίδονται από τα πρώτα χρόνια του μέσου (υπήρχαν πάντως ακόμη και στον πειραματικό σταθμό του 1960), ενώ διαδεδομένες ήταν και οι χορηγίες, που το 1972 έφτασαν να είναι στο 95% των εκπομπών. Από τα τέλη του 1973 oι χορηγίες περιορίστηκαν δραστικά, το μέσο όμως γινόταν όλο και πιο δημοφιλές και άρα γινόταν ελκυστική πλατφόρμα για τη διαφήμιση.

Τα ιδιωτικά κανάλια το 1989 διεύρυναν κατά πολύ τη διαφημιστική αγορά και έφεραν την τηλεόραση στην πρώτη θέση ανάμεσα στα άλλα μέσα ως προς τη δαπάνη. Αν και καθιερώθηκαν κανόνες για τον αριθμό και τη συχνότητα των διαφημίσεων (για παράδειγμα δεν μπορούν να διακοπούν τα δελτία ειδήσεων), τα ιδιωτικά κανάλια συχνά τους καταστρατηγούσαν με αποτέλεσμα να πληρώνουν πρόστιμα για υπέρβαση χρόνου και για γκρίζα διαφήμιση. Λόγω της κρίσης η δαπάνη των διαφημιζόμενων στην τηλεόραση και γενικότερα σε όλα τα μέσα ενημέρωσης έχει μειωθεί σημαντικά, ενώ πολλές επιχειρήσεις ανεξαρτήτως μεγέθους έχουν κλείσει λόγω της κρίσης, με αποτέλεσμα να μην υπάρχουν πολλοί διαφημιζόμενοι.

Επίσης από το 1970 μέχρι το 1999 οι τηλεοπτικές διαφημίσεις στην Ελλάδα, περνούσαν μηνύματα, σχέδια και σήματα όταν άλλαζαν, το οποίο σήμερα διακρίνεται κυρίως στα κανάλια ΑΝΤ1, Μακεδονία TV, Alpha και Star, τα οποία όταν αλλάζει η διαφήμιση διακρίνεται μία μαύρη ή καφέ εικόνα ανάμεσα στην αλλαγή διαφήμισης. Παλιότερα το φαινόμενο αυτό στις αλλαγές διαφημίσεων παρατηρούνταν και στα δημόσια κανάλια, το Mega και το αλήστου μνήμης Alter. Στα κανάλια Mega, ΣΚΑΪ, Open τα δημόσια και τα συνδρομητικά κανάλια δεν διακρίνεται η μαύρη ή καφέ εικόνα ανάμεσα στην αλλαγή διαφήμισης επειδή έχουν νεότερη τεχνολογία, ενώ όταν πρωτολειτούργησαν ή επαναλειτούργησαν οι συγκεκριμένοι σταθμοί τα μηνύματα, τα σχέδια και τα σήματα έχουν ήδη καταργηθεί.

## Απήχηση και επιρροή
### Αλλαγή στις συνήθειες
Η τηλεόραση έφερε αλλαγές στις συνήθειες των Ελλήνων σε ό,τι αφορά την ενημέρωση και την ψυχαγωγία τους, ήδη από τα πρώτα χρόνια της λειτουργίας της. Η διείσδυση της τηλεόρασης σαν συσκευή ξεκίνησε μεν πιο αργά από άλλες χώρες, όπου είχε εισαχθεί νωρίτερα, αλλά στην Ελλάδα κάλυψε γρήγορα την απόσταση και έφτασε στη δεκαετία του 1990 σχεδόν στο 100%. Μερικά χρόνια αργότερα πολλά νοικοκυριά είχαν τουλάχιστον από μία συσκευή, συνήθως στο σαλόνι ή στην κρεβατοκάμαρα, ή και στα δύο δωμάτια.

Ο μέσος χρόνος τηλεθέασης αυξήθηκε από 2 ώρες και 25 λεπτά την εβδομάδα το 1990, σε 3 ώρες και 33 λεπτά το 1991 και ξεπέρασε τις τέσσερις ώρες το 2006-2007 (4 ώρες και 8 λεπτά και 4 ώρες και 21 λεπτά, αντίστοιχα), ένα από τα μεγαλύτερα ποσοστά στην Ευρώπη. Ωστόσο οι περισσότεροι χρησιμοποιούν την τηλεόραση στο πλαίσιο άλλων δραστηριοτήτων και δεν παρακολουθούν συστηματικά για όλο αυτό το διάστημα ή δεν δείχνουν να εμπιστεύονται το ενημερωτικό πρόγραμμα. Ακόμη, γενικεύτηκε και το ζάπινγκ (zapping), δηλαδή το γρήγορο πέρασμα από το ένα κανάλι στο άλλο.

Σταδιακά από τα μέσα της δεκαετίας του 2010, άλλαξε εντελώς, η τηλεθέαση καθώς δεν κυριαρχεί πλέον στα δύο μεγαλύτερα ιδιωτικά κανάλια (το Mega και τον ΑΝΤ1), λόγω του διαδικτύου, ενώ πολλά νοικοκυριά που είχαν παλαιότερα τουλάχιστον από μία συσκευή, συνήθως στο σαλόνι ή στην κρεβατοκάμαρα, ή και στα δύο δωμάτια, πλέον έχουν κυρίως μόνο στο σαλόνι. Πολλοί στράφηκαν στην συνδρομητική τηλεόραση κυρίως λόγω του αθλητικού προγράμματος, ενώ πολλοί αφομοιώθηκαν στο πλαίσιο άλλων δραστηριοτήτων και δεν παρακολουθούν συστηματικά τηλεόραση, ή δηλώνουν αδιάφοροι.

Σε ό,τι αφορά την ψυχαγωγία, το πρόγραμμα των πρώτων ετών, οπότε αφθονούσαν τα σίριαλ, απομάκρυνε το κοινό από τους κινηματογράφους, συρρίκνωσε την κινηματογραφική βιομηχανία που ήταν από τις βασικές μορφές λαϊκής διασκέδασης και έστρεψε, αντίθετα, κάποιους νεότερους ανθρώπους στην ξένη κουλτούρα. Η ιδιωτική τηλεόραση εκτόπισε και το βίντεο που κυριαρχούσε το δεύτερο μισό της δεκαετίας του 1980. Εκείνη τη δεκαετία είχε δημιουργηθεί μια μεγάλη αγορά ταινιών που παράγονταν και διακινούνταν σε εξειδικευμένο εμπορικό κύκλωμα, αλλά η ιδιωτική τηλεόραση περιόρισε δραστικά αυτή τη μικρή βιομηχανία και τελικά η παραγωγή ταινιών σταμάτησε. Αργότερα προς το 2000 ακολούθησε στην παραγωγή ταινιών και σήριαλ το DVD, και από το 2010 κυριαρχεί πλέον το Διαδίκτυο, όπου βρίσκονται τα σίριαλ και η κινηματογραφική βιομηχανία.

### Τηλεθεάσεις
Το κανάλι του ΕΙΡ και η ΤΕΔ/ΥΕΝΕΔ ακολούθησαν διαφορετικό πρόγραμμα, αλλά καθώς η ΤΕΔ/ΥΕΝΕΔ ήταν περισσότερο ψυχαγωγική, κατάφερε να έχει περίπου τα δύο τρίτα της τηλεθέασης. Την πρωτιά διατήρησε ως τα μέσα τη δεκαετίας του 1970, οπότε το ποιοτικότερο πρόγραμμα έφερε στην πρώτη θέση δημοφιλίας το κανάλι του ΕΙΡΤ. Λίγο πριν την εισαγωγή της ιδιωτικής τηλεόρασης, τον Οκτώβριο του 1989, η ΕΡΤ-1 είχε 37,7% και η ΕΡΤ-2 24,3% ενώ ένα χρόνο αργότερα τα ποσοστά τους είχαν μειωθεί σημαντικά (βλέπε σχετικά το γράφημα σε προηγούμενη ενότητα).

Μετά την απελευθέρωση της τηλεόρασης, τα ιδιωτικά δίκτυα έδειξαν πολύ μεγάλο ενδιαφέρον για τις μετρήσεις βασίζοντας την διαμόρφωση του προγράμματος στα αποτελέσματά τους. Την πρώτη ημέρα λειτουργίας του Mega, στις 20 Νοεμβρίου 1989, το κανάλι κατέγραψε τηλεθέαση 24%, καταποντίζοντας τα δημόσια κανάλια, ένα φαινόμενο που κράτησε μέχρι το 1991 όπου μέχρι το 2001 κυρίαρχο κανάλι στην τηλεθέαση ήταν ο ΑΝΤ1 το οποίο επικράτησε λόγω της καθημερινής μυθοπλασίας, των βραδινών σόου και της σταθερής πρωινής του ζώνης, ενώ από το 2001 μέχρι το 2010 κυρίαρχο κανάλι στην τηλεθέαση ήταν και πάλι το Mega, το οποίο επένδυσε το διάστημα αυτό κυρίως στην μυθοπλασία. Το Mega και ο Antenna ανταγωνίζονταν σκληρά για την πρωτιά σε καθημερινό επίπεδο και στους μέσους όρους του μήνα και της σεζόν, ενώ τα άλλα δίκτυα ανταγωνίζονταν για τις επόμενες θέσεις και είχαν κάπως μικρότερα ποσοστά (5% με 15% ή και λίγο περισσότερο), με αποτέλεσμα τα δημόσια κανάλια το 1997 να κάνουν αναμόρφωση και αλλαγές στο πρόγραμμα τους, καταφέρνοντας με τα χρόνια η ΝΕΤ να γίνει η πέμπτη σε τηλεθέαση. Τρίτο κανάλι πολλές φορές ερχόταν στις τηλεθεάσεις το Star την δεκαετία του 1990, το οποίο πρόβαλλε τις βραδινές ώρες ταινίες πρώτης προβολής ενώ ορισμένες φορές τρίτος ήτανε και ο τότε ΣΚΑΪ, ο οποίος πρόβαλλε και αθλητικά. Την δεκαετία του 2000, τρίτο κανάλι στις τηλεθεάσεις έγινε ο Alpha, το οποίο λειτούργησε ως εναλλακτικό του Mega και του ΑΝΤ1, ενώ τα υπόλοιπα κανάλια Star, Alter, ΣΚΑΪ και Μακεδονία TV, είχαν χαμηλότερες τηλεθεάσεις και επένδυσαν κυρίως σε μεσημεριανές ψυχαγωγικές εκπομπές, ντοκιμαντέρ, σάτιρα, ταινίες πρώτης προβολής και παιδικό πρόγραμμα, ενώ προέβαλαν και ξένες μεταγλωττισμένες σειρές.

Ωστόσο, μετά το 2010 με το ξέσπασμα της οικονομικής κρίσης που οδήγησε στην αλλαγή δομής του προγράμματος πολλών σταθμών, οι αυξομειώσεις στις τηλεθεάσεις είναι πολλές και οι εναλλαγές στην πρωτιά συχνές ενώ τα μεγαλύτερα δίκτυα επένδυσαν περισσότερο στην ενημέρωση και ελάττωσαν την ψυχαγωγία. Στην πορεία τα κανάλια άρχισαν να ασχολούνται στα δελτία ειδήσεών τους, και με πολιτικά ζητήματα χωρών όπως οι ΗΠΑ και η ΕΕ, τα μνημόνια, η πολιτική ζωή και το πόθεν έσχες των πολιτικών στην Ελλάδα αλλά και με κοινωνικά ζητήματα όπως το σιδηροδρομικό δυστύχημα στα Τέμπη και η έμφυλη βία στην Ελλάδα, με αποτέλεσμα η ελληνική τηλεόραση να χάνει αρκετά το επίπεδο και την αξία της, ενώ σημαντικό ρόλο έπαιξε ακόμη και το προσωρινό κλείσιμο των καναλιών της ΕΡΤ, το διάστημα 2013-2015 και του Mega, το διάστημα 2018-2020. Τα τελευταία χρόνια η ΕΡΤ έχει κάνει ανακατομή στα προγράμματα και στην φυσιογνωμία των σταθμών της, με αποτέλεσμα να υπάρχουν έντονες αυξομειώσεις στις τηλεθεάσεις σε όλα τα κανάλια (δημόσια και ιδιωτικά), ενώ στο μέλλον η ελεύθερη τηλεόραση τείνει με μαθηματική ακρίβεια να αφανιστεί, επειδή οι νεότερες γενιές έχουν στραφεί στο διαδίκτυο, και λόγω της τεχνολογίας από διάφορες πλατφόρμες όπως το Netflix, το Disney+ και την υδριβική τηλεόραση με on demand περιεχόμενο.

Οι μετρήσεις τηλεθέασης με σύγχρονη μεθοδολογία άρχισαν το 1988 από την AGB και συνεχίζονται ως σήμερα από την ίδια εταιρεία. Ενδιάμεσα μετρήσεις έκανε και η Taylor-Nelson Sofres Metrisis, η οποία σταμάτησε στο τέλος του 2002. Κατά καιρούς υπήρξαν και επικρίσεις ή σχόλια για την ποιότητα και την αξιοπιστία των αποτελεσμάτων. Οι πρώτες αμφισβητήσεις καταγράφονται στις αρχές της δεκαετίας του 1990, αλλά οι έρευνες για την αξιοπιστία των στοιχείων δεν έδειξαν στοιχεία αλλοίωσης.

### Πολιτική και πολιτική ζωή
Η τηλεόραση, και περισσότερο η ιδιωτική τηλεόραση, είχε σημαντική επίδραση και στη διαμόρφωση του πολιτικού σκηνικού και των πολιτικών αντιπαραθέσεων.

Οι βουλευτικές εκλογές του 1977 ήταν οι πρώτες κατά τις οποίες «οι πολιτικοί άρχισαν να συνειδητοποιούν την προπαγανδιστική δύναμη της τηλεόρασης». Το ΠΑΣΟΚ μάλιστα είχε από τότε και δικό του τηλεσκηνοθέτη, τακτική που εκμεταλλεύτηκε και στη δεκαετία του 1980 όταν ο Τάσος Μπιρσίμ σκηνοθετούσε κατ' αποκλειστικότητα τις προεκλογικές συγκεντρώσεις του κόμματος. Γενικότερα μετά το 1981 η τηλεόραση απέκτησε σταδιακά όλο και μεγαλύτερο ρόλο στην πολιτική διαμεσολάβηση και έγινε ένα οργανικό κομμάτι της πολιτικής ζωής.

Ως το 1989 στα κόμματα δίνονταν αναλογικά χρόνος στην δημόσια τηλεόραση κατά την προεκλογική περίοδο για να αναπτύξουν τις απόψεις τους, ενώ τα κανάλια της ΕΡΤ μετέδιδαν τις προεκλογικές συγκεντρώσεις τους. Η έλευση της ιδιωτικής τηλεόρασης πολλαπλασίασε τις τηλεοπτικές διαφημίσεις, ενώ τα τηλεπαράθυρα και τα ντιμπέιτ έγιναν μορφές έμμεσης πολιτικής διαφήμισης. Το πρώτο ντιμπέιτ διοργανώθηκε τις εκλογές του 1996 μεταξύ του Κώστα Σημίτη και του Μιλτιάδη Έβερτ και είχε μέτρια επιτυχία. Σε κάποιες από τις επόμενες αναμετρήσεις επεκτάθηκε και στους άλλους κοινοβουλευτικούς αρχηγούς χωρίς να αλλάξει πολύ σε μορφή, σύμφωνα με το πρώιμο αμερικανικό πρότυπο: οι δημοσιογράφοι βάζουν ερωτήματα σε κάθε αρχηγό χωριστά και αυτοί απαντούν μέσα σε προκαθορισμένο χρόνο, χωρίς να γίνεται διάλογος μεταξύ τους.

Από το 2012 μέχρι και σήμερα, ο πολιτικός διάλογος στην Ελλάδα, έχει ατονίσει σε μεγάλο βαθμό, επειδή οι νεότερες γενιές δεν εμπιστεύονται τους πολιτικούς, κυρίως λόγω κοινωνικών ζητημάτων και πολιτικών σκανδάλων, και τα τελευταία χρόνια μάλιστα η αποχή στις κάλπες έχει μεγαλώσει ξεπερνώντας σε ορισμένες περιπτώσεις ακόμα και το 70%, με αποτέλεσμα τα κανάλια να μην μπαίνουν καν στον κόπο να διοργανώνουν πολιτικό διάλογο, κυρίως για κοινωνικούς όσο και για οικονομικούς λόγους, με ορισμένες εξαιρέσεις ορισμένες χρονιές όπως το 2015 (στις εκλογές του Σεπτεμβρίου) και το 2023 (στις εκλογές του Μαΐου), ενώ ένας άλλος λόγος που δεν γίνεται συχνά ντιμπέιτ, είναι και οι έντονες τηλεμαχίες μεταξύ των πολιτικών που ορισμένες φορές οδηγείται σε σφοδρές πολιτικές κόντρες, μεταξύ των κομμάτων, με αποτέλεσμα να εκτροχιάζεται η συζήτηση και να μην βγαίνει κανένα νόημα στο πολιτικό διάλογο.

## Παραπομπές και σημειώσεις


## Πηγές

*
*
*
*
*
*
*
*
*
*
*
*
*
*
*
*
*
*
*
*
*
*
**
*

## Δείτε επίσης
*Ελληνική Ραδιοφωνία Τηλεόραση
*Digea
*Ραδιόφωνο στην Ελλάδα

## Εξωτερικοί σύνδεσμοι

*Αρχείο της ΕΡΤ: Αποσπάσματα από σειρές και εκπομπές
*
*
*
*Ινστιτούτο Οπτικοακουστικών Μέσων (ΙΟΜ): Οργανισμός που εκπόνησε σειρά μελετών για την τηλεόραση και το ραδιόφωνο στην Ελλάδα. Καταργήθηκε το 2011 και συγχωνεύτηκε με την ΕΡΤ (πριν αυτή κλείσει το 2013). Η ιστοσελίδα με το αρχείο του ΙΟΜ είναι προσβάσιμη από το Web Archive.
*Η στενή σχέση του Έλληνα με την τηλεόραση (Στατιστικά 2017)
*23 χρόνια nova (μια ιστορική αναδρομή στην συνδρομητική πλατφόρμα)
*Η συνδρομητική τηλεόραση στην Ελλάδα στο μικροσκόπιο (Στατιστικά 2018)

Κατηγορία:Ελληνική τηλεόραση